[pic] | KOMISIA EURÓPSKYCH SPOLOČENSTIEV | Brusel, 23.10.2007 KOM(2007) 640 v konečnom znení OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Legislatívny a pracovný program Komisie na rok 2008 OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Legislatívny a pracovný program Komisie na rok 2008 1. ÚVOD Európska únia napreduje. Na základe nedávnej dohody dosiahnutej na neformálnom zasadnutí Európskej rady ratifikovaná Lisabonská zmluva umožní Európskej únii lepšie reagovať na výzvy a vytvárať politiky pre 21. storočie. Lisabonská stratégia pre rast a zamestnanosť zlepšila výkonnosť hospodárstva. EÚ prijala v súvislosti s bojom proti zmene klímy a zaistením bezpečnej, konkurencieschopnej a udržateľnej energie historický záväzok. Komisia začala na základe prehodnotenia vnútorného trhu a posúdenia stavu európskej spoločnosti formovať politický rámec pre nasledujúce obdobie. Prebiehajúce konzultácie o rozpočte EÚ prispejú k príprave preskúmania jedného z kľúčových nástrojov EÚ v nasledujúcom desaťročí a ďalšom období. Európa sa tiež usiluje nadviazať nové vzťahy s kľúčovými partnermi vo svojom susedstve, v Afrike a po celom svete. V dôsledku posledného rozšírenia získala EÚ nový potenciál a dosah. Z neformálneho zasadnutia Európskej rady v októbri 2007 a z rezolúcie Európskeho parlamentu o ročnej politickej stratégii na rok 2008 vyplýva, že existuje skutočný konsenzus v tom, že je potrebné zamerať sa na schopnosť EÚ 27 využiť globalizáciu ako príležitosť v prospech svojich občanov. Všetky tieto prvky predstavujú vynikajúci základ pre naplnenie ambicióznych cieľov, ktoré si EÚ na rok 2008 stanovila. Cielený pracovný program Komisia sa aj v roku 2008 bude zameriavať na napĺňanie hlavných strategických cieľov, ktoré si stanovila na začiatku svojho mandátu: prosperita, solidarita, bezpečnosť, sloboda a silnejšie postavenie Európy vo svete[1]. Tieto ciele udávajú Komisii základné smerovanie a sú hnacou silou pri formovaní ambicióznych politík. Väčšina tematických oblastí, ktoré sú v popredí politického programu, sa týka súčasne viacerých strategických cieľov a predstavuje príspevok k niekoľkým alebo všetkým z nich. Výzvy, pred ktorými EÚ stojí, ako napr. boj proti zmene klímy, vypracovanie energetickej politiky pre Európu či riadenie migračných tokov, si zároveň vyžadujú komplexný, flexibilný a koherentný prístup, ktorý prekračuje tradičné hranice. Na tieto výzvy je potrebné reagovať nielen prostredníctvom opatrení prijatých inštitúciami EÚ v spolupráci s ostatnými kľúčovými aktérmi v EÚ, ale aj na globálnej úrovni spolu s partnermi na celom svete. Preskúmanie rozpočtu, ktoré má byť predložené v období rokov 2008 – 2009, je ďalším dobrým príkladom toho, že politiky EÚ je potrebné vnímať ako celok. Pracovný program na rok 2008 sa podobne ako v roku 2007 zameriava na obmedzený počet nových politických iniciatív. Ide o strategické iniciatívy, ktoré sa Komisia zaviazala realizovať počas roka a prioritné iniciatívy nasledujúcich 12 až 18 mesiacov. Všetky strategické a prioritné iniciatívy uvedené v tomto pracovnom programe budú predmetom posúdenia vplyvu. Požiadavka posúdenia vplyvu iniciatívy pred jej navrhnutím sa navyše rozšíri na ďalšie iniciatívy. Posúdenie vplyvu bude kontrolovať Výbor pre posúdenie vplyvu[2]. Posúdenia vplyvu sa budú uverejňovať, a to aj v prípade, keď na ich základe dôjde k stiahnutiu návrhu[3]. Pri príprave predloženého pracovného programu Komisia v plnej miere zohľadnila závery dialógu s Európskym parlamentom a Radou o ročnej politickej stratégii na rok 2008[4], ako aj pripomienky parlamentov jednotlivých členských štátov. Tento program je prvým, ktorý obsahuje medziinštitucionálne komunikačné priority na rok 2008. V snahe lepšie zohľadniť skutočnosť, že v súčasnosti má väčšina činností Komisie viacročný charakter a zvýšiť celkovú transparentnosť sa do tohto pracovného programu vkladá nová kapitola venovaná otázkam, ktorými sa bude Komisia v roku 2008 zaoberať a ktoré by mohli v nasledujúcich rokoch viesť k novým iniciatívam. 2. PRIORITY NA ROK 2008 Rast a zamestnanosť Lisabonská stratégia pre rast a zamestnanosť zostáva hlavným nástrojom na podporu ešte viac prosperujúcej, environmentálne zodpovednej a sociálne inkluzívnej Európskej únie, ktorý je založený na partnerstve s členskými štátmi. Počas jarného zasadnutia Európskej rady v roku 2008 bude mať EÚ príležitosť posúdiť, či je lisabonskú stratégiu potrebné upraviť, aby bola schopná čo najúčinnejšie reagovať na výzvy spojené s globalizáciou. V roku 2008 budú známe aj prvé výsledky, pokiaľ ide o využívanie kohéznej politiky EÚ na implementáciu lisabonskej stratégie na regionálnej úrovni. Zvyšovanie zamestnanosti na úroveň stanovenú v lisabonskej stratégii bude základom pre rast, lepšiu kvalitu života a vyrovnanie sa so starnutím populácie. To si vyžaduje skĺbenie flexibility a bezpečnosti pre zamestnancov i zamestnávateľov, ako aj stimuly a príležitosti v oblasti celoživotného vzdelávania. Európska únia zároveň potrebuje nájsť nové spôsoby, ako podporiť koncepciu prístupu a príležitostí v spoločnosti, ako reagovať na riziká a príčiny sociálneho vylúčenia a chudoby prostredníctvom politiky aktívneho začleňovania a ako pomôcť predvídať zmeny. Rovnako by sa mala podporovať aj primeraná sociálna ochrana. Rozvoj spoločnosti založenej na vedomostiach je základným článkom stratégie pre rast a zamestnanosť. Komisia bude preto naďalej hľadať nové možnosti podpory vzdelávania, odbornej prípravy, výskumu a inovácie ako súčasť lisabonskej stratégie. Na základe prehodnotenia vnútorného trhu boli stanovené nové iniciatívy, z ktorých mnohé budú predstavené v roku 2008. Tieto iniciatívy podporia vnútorný trh vybudovaný na pevnom, inovačnom a konkurencieschopnom priemyselnom základe, ktorý v maximálnej možnej miere využíva potenciál služieb, na ktorom spotrebitelia a podnikateľská verejnosť plne ťažia z dobre fungujúcich otvorených trhov ponúkajúcich rovnaké podmienky pre všetkých účastníkov a na ktorom európske normy môžu slúžiť ako inšpirácia na medzinárodnej úrovni. Komisia sa zameria na zlepšenie fungovania trhov v oblasti maloobchodných finančných služieb a v tých oblastiach, v ktorých sa môže vplyv politických opatrení prejaviť najvýraznejšie, aby spotrebitelia ako aj spoločnosti, a to najmä malé a stredné podniky (MSP), mohli maximálne využívať výhody vnútorného trhu. To si vyžaduje cielené opatrenia, ako je napríklad lepšie koordinovaný dohľad nad trhom s cieľom zaistiť súlad výrobkov a služieb s pravidlami a normami, systematickejšia trhová a odvetvová kontrola a metodika merania výkonnosti vnútorného trhu z hľadiska spotrebiteľa. Keďže malé a stredné podniky vytvárajú najväčší počet pracovných miest a najviac prispievajú k blahobytu v Európe, stanovia sa v rámci tzv. „zákona o drobnom podnikaní“ konkrétne opatrenia na zlepšenie ich trhovej výkonnosti. Od 1. januára 2008 príjme Cyprus a Malta za svoju menu euro. Euro je symbolom spoločnej identity, spoločných hodnôt a úspechu európskej integrácie. Desať rokov po vytvorení EMÚ uskutoční Komisia strategické posúdenie Európskej menovej únie a predloží návrhy do budúcnosti. Trvalo udržateľná Európa Boj proti zmene klímy bude neoddeliteľnou súčasťou priorít Komisie v roku 2008, ktorých cieľom je zabezpečiť pre Európu trvalo udržateľnú prosperitu. Keďže proces zmeny klímy už prebieha, úlohou EÚ je nájsť spôsob, akým by verejné politiky mohli prispieť k prispôsobeniu sa novým skutočnostiam. Komisia vypracuje návrh Bielej knihy o prispôsobení sa dôsledkom zmeny klímy. Týmto zmenám bude potrebné prispôsobiť širokú škálu politík EÚ, ako sú zdravie ľudí a zvierat, poľnohospodárstvo, rybné hospodárstvo, biodiverzita, energetika, priemysel, výskum a cestovný ruch. Cieľom bielej knihy bude určiť tie oblasti, kde je zmena najviac potrebná. Mimoriadna pozornosť sa bude venovať opatreniam, ktoré povedú k ekologizácii dopravy . Implementácia projektu Globálneho monitorovania pre životné prostredie a bezpečnosť (GMES) poskytne účinný nástroj pre uvedené vyladenie politík EÚ. V súvislosti s jarným zasadnutím Európskej rady v roku 2009 Komisia predloží druhé strategické energetické preskúmanie , ktoré bude slúžiť ako základ nového akčného plánu pre energiu na obdobie od roku 2010 a bude zahŕňať revíziu smernice o zdanení energií, aby lepšie spájala fiškálne a environmentálne ciele. V čase, keď obmedzené prírodné zdroje a zvýšený svetový dopyt ohrozujú zabezpečenie dodávok energie, je potrebné posilniť solidaritu medzi členskými štátmi. Reformovaná spoločná poľnohospodárska politika (SPP) podstúpi tzv. „ zdravotnú kontrolu “, aby sa overilo, či je potrebné upraviť detaily reformy z roku 2003 týkajúcej sa režimu jednotnej platby a určitých poľnohospodárskych trhov a jej implementácie v členských štátoch. To zároveň pomôže pri príprave budúcej podoby a priorít SPP. Námorná politika EÚ je ďalším príkladom toho, ako integrovaný prístup na úrovni EÚ umožňuje konvergenciu aspektov rôznych politík pre trvalo udržateľný rozvoj všetkých námorných činností a pobrežných oblastí. Prepracovanie a posilnenie kontrolného rámca spoločnej politiky rybného hospodárstva bude rozhodujúcim krokom k zaisteniu trvalo udržateľného rybolovu. Integrovaný prístup k migrácii Komisia navrhne ďalšie kroky smerujúce k spoločnej politike v oblasti migrácie . Migrácia a sociálna integrácia predstavujú hlavné výzvy 21. storočia a vyžadujú si mnohostranný prístup, aby bolo možné využiť potenciál migrácie v prospech spoločensko-hospodárskeho rozvoja tak krajiny pôvodu, ako aj krajiny určenia. Je preto potrebné zaistiť dobre riadenú migráciu pracovných síl, podporu kyvadlovej migrácie a vzdelávanie a integráciu migrujúcich v širšom kontexte riadenia demografických zmien v našich spoločnostiach. Účinné opatrenia je potrebné prijať i v súvislosti s nelegálnou migráciou a obchodovaním s ľuďmi. EÚ musí svoje vonkajšie hranice chrániť s pomocou spoločných nástrojov, aby tak zabránila nelegálnej migrácii a vynaložila maximálne úsilie v boji proti obchodovaniu s ľuďmi a znížila tragický počet obetí spomedzi prisťahovalcov, ktorí sa usilujú dosiahnuť naše hranice. V roku 2008 sa bude hodnotiť práca Agentúry pre vonkajšie hranice a členské štáty budú pri riešení problematiky nelegálnej migrácie podporované prostredníctvom E urópskeho systému sledovania hraníc . Komisia bude pracovať na budúcej podobe súdržnej a účinnej spoločnej európskej azylovej politiky. V tejto súvislosti bude najmä potrebné upraviť európske právne predpisy týkajúce sa podmienok prijímania a hodnotiacich kritérií, aby sa dosiahla plná harmonizácia vnútroštátnych právnych predpisov v oblasti kritérií oprávnenosti a dosiahol pokrok pri vytváraní spoločného postupu posudzovania žiadostí o pridelenie statusu utečenca. Týmto spôsobom sa bude môcť plne prejaviť solidarita ako európska hodnota. Občania na prvom mieste Jedným z hlavných cieľov súčasnej Komisie je, aby ústredným bodom európskeho projektu bol občan. Tento prístup sa prejavuje prostredníctvom rôznych druhov iniciatív. Zhodnotenie sociálnej situácie spolu s prieskumom vnútorného trhu sú zamerané na zmeny, ktoré prebiehajú v európskych hospodárstvach a spoločnostiach, s cieľom zistiť, akým spôsobom možno najlepšie rozvíjať prosperitu európskych občanov v globalizovanom svete. Zhodnotenie bude základom pre rozvoj moderného sociálneho programu pre Európu – programu, ktorý okrem iného podporuje zosúladenie pracovného, súkromného a rodinného života a ktorý vysvetľuje, ako môže EÚ v spolupráci s členskými štátmi bojovať proti diskriminácii a zabezpečiť prístup k príležitostiam všetkým Európanom. EÚ sa musí pripraviť na efektívne prekonávanie bezpečnostných a zdravotných rizík, ktoré sprevádzajú „otvorený svet“. Európsky rozmer zdravotníckych služieb sa posilní prostredníctvom konkrétnych iniciatív týkajúcich sa bezpečnosti pacienta a kvality zdravotníckych služieb. Internet a nové médiá sa neustále rozvíjajú. Komunikačné a informačné infraštruktúry sú čoraz viac úzko prepojené a globálne previazané. Nové technológie prinášajú nové možnosti, nové využitia a nová výzvy. Súdržný európsky prístup je kľúčovým predpokladom rozvoja nových trhov v bezpečnom prostredí. Rok 2008 je rokom medzikultúrneho dialógu, čo prispeje k vytvoreniu nových vzťahov a užších väzieb v celej Európe. Európa ako svetový partner Globalizácia vytvára nové príležitosti a zároveň je pre Európu skúškou schopnosti ovplyvniť ju a riadiť jej následky. Je čoraz jasnejšie, že ciele vnútornej a vonkajšej politiky sú vzájomne prepojené ako nikdy predtým, z čoho vyplýva potreba modernej a integrovanej predstavy o tom, ako úspešne koncipovať, presadzovať a chrániť európske záujmy a hodnoty. Politika rozšírenia Európskej únie prispieva k šíreniu mieru a stability, prosperity, demokracie, ľudských práv a právneho štátu v celej Európe. Európska susedská politika pomáha budovať stabilné a prosperujúce susedstvo založené na spoločných zásadách a záujmoch. Globálny program pre konkurencieschopnosť prispieva k vytváraniu trvalého rastu a pracovných miest doma a k podpore obchodu a rozvoja v zahraničí. Európa má v celosvetovom meradle vedúce postavenie v boji proti chudobe, podporovaní trvalo udržateľného rozvoja, ľudských práv a dobrej správy vecí verejných, ako aj v poskytovaní humanitárnej pomoci. Zároveň sa však medzinárodný prístup k otázkam boja proti zmene klímy, riadenia migrácie, boja proti terorizmu alebo posilňovania energetickej bezpečnosti považuje za rozhodujúci predpoklad dosiahnutia úspechu. Komisia predloží správu o pokroku dosiahnutom v krajinách, ktoré sa zúčastňujú na prístupových rokovaniach a na procese stabilizácie a pridruženia, a vydá vhodné odporúčania na úpravu stratégie rozšírenia EÚ. Osobitnú pozornosť bude potrebné venovať podpore implementácie budúceho statusu Kosova. Európska susedská politika sa stala ústrednou platformou slúžiacou na prehlbovanie vzťahov s krajinami, ktorých sa týka, od Baltu až po Stredozemie. Naďalej bude podporovať politické, hospodárske a sociálne reformy v partnerských krajinách, pričom jej reakcie budú zohľadňovať rôznorodosť ich potrieb v rámci spoločného politického rámca. Komisia vypracuje súhrnné analýzy dosiahnutého pokroku, ako aj výročné správy o každej krajine. Bude realizovať svoje vlastné záväzky spočívajúce v posilnení stimulov pre partnerské krajiny a naďalej úzko spolupracovať s členskými štátmi s cieľom zabezpečiť, aby EÚ svoju úlohu pri realizácii tejto politiky plnila účinne. Európska susedská politika vychádzajúca z euro-stredomorského partnerstva tiež poskytuje Európskej únii nástroje na ďalší rozvoj dlhodobého regionálneho dialógu a spolupráce so všetkými krajinami Stredozemia. Samit EÚ – Afrika v decembri 2007, by mal vytvoriť základ novej etapy vzájomných vzťahov, a to na základe stratégie EÚ – Afrika, ktorá má posunúť vzťahy na vyššiu úroveň a zaistiť čo najväčšiu účinnosť politických, hospodárskych a rozvojových opatrení. Na to, aby táto stratégia priniesla hmatateľné výsledky, sa využijú všetky dostupné nástroje: 10. ERF a jeho facility a trustové fondy, ako aj príslušné nástroje rozpočtu Spoločenstva, dvojstranné príspevky EÚ a afrických štátov, zainteresovaných tretích strán a medzinárodných organizácií a investície súkromného sektora. Komisia tiež preskúma nové možnosti v rámci svojej práce na realizácii rozvojových cieľov tisícročia. V súvislosti s medzinárodnými schôdzkami na najvyššej úrovni v Akkre (september 2008) a v Doha (december 2008) Komisia predloží ambiciózny balík týkajúci sa financovania rozvoja a účinnosti pomoci. 3. REALIZÁCIA: KAžDODENNÁ ÚLOHA Nové akcie zamerané na politické priority sú len jedným z aspektov práce Komisie. Počas celého roka je Komisia zodpovedná za vykonávanie dohodnutých politík a dohľad nad nimi a za riadenie finančných programov a prevádzkových úloh. Ako ochrankyňa spoločného európskeho záujmu má priamu zodpovednosť za zabezpečenie riadneho uplatňovania acquis . Komisia je tiež zodpovedná za podporu účinnej komunikácie s európskymi občanmi a vysvetľovanie významu európskeho projektu. Bude pokračovať vo svojom reformnom programe s cieľom zabezpečiť modernú, efektívnu, zodpovednú a transparentnú správu, ktorá je schopná získať si dôveru európskych občanov. V rámci realizácie Európskej iniciatívy týkajúcej sa transparentnosti spustí Komisia v roku 2008 register zástupcov záujmov a bude pokračovať vo svojej práci s cieľom zabezpečiť úplnú transparentnosť, pokiaľ ide o konečných príjemcov finančných prostriedkov EÚ. Vykonávanie dohodnutých politík V roku 2008 sa bude detailne pracovať na iniciatívach, ktoré Komisia prijala od začiatku svojho mandátu. Pôjde o rokovania o ďalšom postupe v prípade návrhov, ktoré už boli predložené, pričom osobitná pozornosť sa bude venovať sérii opatrení, ktoré sa v súčasnosti pripravujú. Bude to kľúčový rok, pokiaľ ide o návrhy týkajúce sa energetiky a zmeny klímy, ktoré Komisia predložila v roku 2007. Inštitúcie sa budú snažiť dospieť k zhode v otázke právnych predpisov týkajúcich sa vnútorného trhu, v otázke spôsobu, ako EÚ dosiahne svoje ciele v oblasti skleníkových plynov a obnoviteľnej energie a v otázke ako možno dosiahnuť zásadnú zmenu v oblasti energetických technológií. V nadväznosti na konferenciu o zmene klímy na Bali bude potrebné začať intenzívne regionálne rokovania s cieľom priblížiť s k dohode o režime, ktorý nahradí Kjótsky protokol. Vykonávanie právnych predpisov týkajúcich sa registrácie, hodnotenia, autorizácie a obmedzovania chemických látok (REACH) je skúškou schopnosti Európy zlepšiť zdravie a životné prostredie svojich občanov a zároveň posilniť konkurencieschopnosť európskeho priemyslu. Výskum a technologický rozvoj sú nevyhnutné pre podporu trvalo udržateľného rozvoja a inovácie a pre udržanie konkurencieschopnosti a prosperity európskej spoločnosti v budúcnosti. V roku 2008 sa bude pokračovať vo vykonávaní rámcových programov a budú prijaté iniciatívy zamerané na posilnenie Európskeho výskumného priestoru, ako sú napríklad podpora mobility výskumných pracovníkov, rozvoj novej infraštruktúry a začatie plánovania výskumu dôležitých spoločenských problémov, ktoré bude prebiehať spoločne na európskej a vnútroštátnej úrovni. V rámci rozsiahlej stratégie inovácie prispeje Európsky technologický inštitút, ktorý by mal začať fungovať v roku 2008, k preklenutiu inovačnej priepasti medzi EÚ a jej hlavnými konkurentmi prostredníctvom strategického výskumu a vzdelávania. V nadväznosti na otrasy na finančných trhoch bolo identifikovaných niekoľko otázok, ktoré si vyžadujú ďalšiu analýzu s cieľom pomôcť tvorcom politík a regulátorom vyvodiť náležité závery, ktoré by mohli prípadne zahŕňať návrhy na zmenu právnych predpisov. Medzi otázky, ktorými sa bude Komisia spolu s ostatnými aktérmi na úrovni EÚ a na medzinárodnej úrovni v roku 2008 zaoberať, patria: transparentnosť pre investorov, trhy a regulátorov; normy v oblasti oceňovania, vrátane nelikvidných aktív; rámec obozretného podnikania, riadenie rizika a dohľad vo finančnom sektore, ako aj fungovanie trhu vrátane úlohy ratingových agentúr. V roku 2008 dôjde k realizácii posledných trhových reforiem spoločnej poľnohospodárskej politiky, čím sa bude pokračovať v trende, ktorého cieľom je vytvorenie udržateľnejšieho a konkurencieschopnejšieho európskeho poľnohospodárstva. Intenzívne bude prebiehať realizácia všetkých nových programov na roky 2007 – 2013 v oblasti politiky súdržnosti (452 programov), v oblasti rozvoja vidieka (96 programov) a v oblasti rybolovu, čím sa zabezpečí ich zvýšený prínos k rastu a vytvoreniu väčšieho počtu lepších pracovných miest pre európskych občanov. Naďalej sa bude pracovať na možnosti, aby si spoločnosti mohli zvoliť jednotný daňový základ na úrovni EÚ, ako sa uvádza v ročnej politickej stratégii na rok 2008. Posúdenie vplyvu, na ktorom sa začalo pracovať, má preskúmať jednotlivé možnosti a ich následky. Komisia sa bude aj naďalej usilovať o dokončenie Haagskeho programu pre slobodu, bezpečnosť a spravodlivosť a snažiť sa o urýchlenie práce na predložených návrhoch. Zámerom Komisie je tiež začať novú fázu v rámci boja EÚ proti pašovaniu a konzumácii nezákonných drog. Akčný plán týkajúci sa novej integrovanej námornej politiky EÚ, ktorý Komisia prijala v roku 2007, sa bude postupne realizovať prostredníctvom súvisiacich iniciatív stanovených v jeho pracovnom programe a prostredníctvom nového procesu kontroly a podávania správ. Komisia prijme a začne vykonávať šesťročný akčný plán týkajúci sa stratégie EÚ v oblasti zdravia zvierat. Komisia tiež vyjasní právny rámec pre hodnotenie rizika geneticky modifikovaných organizmov Európskym úradom pre bezpečnosť potravín. Medzinárodná scéna Európska únia sa zúčastňuje na celej sérii strategicky dôležitých rokovaní, ktoré budú v roku 2008 ďalej prebiehať. Prístupové rokovania s Tureckom a Chorvátskom budú pokračovať na základe schválených rokovacích rámcov. Očakávané dokončenie siete dohôd o stabilizácii a pridružení s krajinami západného Balkánu posilní dvojstranné politické a hospodárske väzby a prispeje k urýchleniu reforiem. V rámci európskej susedskej politiky bude predložený druhý súbor správ o pokroku . Výhody európskej susedskej politiky by mohlo využiť aj Bielorusko v prípade, ak by začalo vyvíjať úsilie v oblasti demokratizácie, dodržiavania ľudských práv a právneho štátu. Komisia sa bude venovať realizácii svojho programu „Globálna Európa“, pričom sa bude naďalej usilovať o uzatvorenie obchodnej dohody WTO a zároveň bude viesť sériu ambicióznych dvojstranných rokovaní . Rok 2008 bude zároveň prvým rokom implementácie dohôd o hospodárskom partnerstve a 10. Európskeho rozvojového fondu : nové zdroje a nový dôraz na účinnosť pomoci a komplementaritu budú zohrávať zásadnú úlohu, pokiaľ ide o rozvoj v rámci existujúcich širších vzťahov s partnermi AKT. Činnosť v oblasti humanitárnej pomoci bude vychádzať z vyhlásenia „Smerom k Európskemu konsenzu o humanitárnej pomoci“[5]. Komisia tiež bude naďalej pracovať na príprave, iniciácii, vyjednávaní alebo uzatváraní dohôd okrem iných s Ruskom, Ukrajinou, Moldavskom, Arménskom, Azerbajdžanom, Gruzínskom, Irakom, Čínou, Indiou, Indonéziou, Thajskom, Singapurom, Vietnamom, Filipínami, Malajziou, Brunejom, Laosom, Kambodžou, združením ASEAN, Radou pre spoluprácu v Perzskom zálive, strednou Amerikou a organizáciou Mercosur. Komisia prijme prvé kroky na nadviazanie formálnych vzťahov s Líbyou. Komisia bude naďalej aktívna, pokiaľ ide o politický vývoj vo svete a bude pokračovať v úsilí o stabilizáciu a obnovu na Blízkom východe, a to aj prostredníctvom svojej úlohy v rámci tzv. „kvarteta“ a ako hlavný darca v tomto regióne, rovnako ako aj v Afrike a južnej Ázii. Komisia sa bude usilovať o ďalšie posilnenie transatlantického partnerstva, ktoré je základným kameňom vonkajších vzťahov Európy a ktoré dostalo nový politický impulz prostredníctvom rámca pre podporu transatlantickej hospodárskej integrácie prijatého na poslednom samite EÚ – USA. Riadenie finančných programov Jedným z kľúčových nástrojov realizácie cieľov politiky EÚ je jej rozpočet. Keďže výdavkové priority Únie sa stanovujú na viacročnom základe, pre rozpočet je charakteristická kontinuita. V rámci ročného rozpočtového procesu dochádza ku konkretizácii a dotváraniu orientácií stanovených vo finančnom rámci, pričom strategické smerovanie sa nemení. Vzhľadom na to, že nová generácia finančných programov je z veľkej časti zavedená, bude rok 2008 rokom konsolidácie a implementácie. Rozpočtový orgán by mal onedlho rozhodnúť o návrhu rozpočtu na rok 2008, ktorý predložila Komisia, vo výške približne 129 miliárd eur v záväzkoch a 122 miliárd eur v platbách. Viac než 44 % viazaných rozpočtových prostriedkov bude vyčlenených na činnosti podporujúce rast a zamestnanosť v Európe prostredníctvom investícií v oblastiach, ako sú výskum, konkurencieschopnosť a inovácia, dopravné a energetické siete, celoživotné vzdelávanie a hospodárska a sociálna súdržnosť. Okrem týchto záväzkov bude Komisia pokračovať v riadení záverečnej fázy programov a projektov z obdobia rokov 2000 – 2006. Len v oblasti politiky súdržnosti to znamená zodpovednosť za takmer 380 programov štrukturálnych fondov a 1 200 projektov kohézneho fondu. Pri využívaní týchto finančných prostriedkov sa Komisia snaží zabezpečiť najlepšie využitie obmedzených zdrojov tak, aby sa dosiahli lepšie sociálne a hospodárske výsledky v prospech európskych občanov a aby boli prostriedky vynakladané čo najefektívnejšie, pričom súčasne zaisťuje vysokú úroveň plnenia rozpočtu. Je viazaná najvyššími normami riadneho finančného hospodárenia a je odhodlaná ich dodržiavať. V prípadoch, keď sa rozpočet plní v rámci spoločného hospodárenia s členskými štátmi, poskytne Komisia podľa potreby usmernenia. Ak nie je Komisia schopná získať potrebnú istotu, zváži pozastavenie platieb príslušným členským štátom. Riadenie acquis Spoločenstva V nadväznosti na oznámenie „Európa výsledkov – uplatňovanie práva Spoločenstva“[6], ktoré bolo prijaté v septembri, zostane prioritou Komisie aj v roku 2008 lepšie presadzovanie práva Spoločenstva, a to aj prostredníctvom zlepšenia dialógu s členskými štátmi, aby sa zaistilo včasné vykonávanie a účinné a nestranné uplatňovanie. Komisia bude naďalej vyvíjať veľké úsilie v snahe zabezpečiť dodržiavanie právnych predpisov EÚ s osobitným dôrazom na dopravu, životné prostredie, bezpečnosť potravín, zdravie a životné podmienky zvierat a rastlinolekárske normy. Komisia pripisuje veľký význam spolupráci s členskými štátmi v otázke zjednodušenia vykonávania a presadzovania práva EÚ prostredníctvom vytvorenia mechanizmov predbežného monitorovania nových vnútroštátnych právnych predpisov, podpory aktívnej účasti v rámci siete SOLVIT a spoluprácou s neformálnymi sieťami, ako je napríklad Fórum sudcov. Začatie konaní vo veci porušenia právnych predpisov je konečným vyjadrením základnej úlohy Komisie ako ochrankyne zmlúv a týka sa priamo záujmov občanov EÚ. Mnohé z týchto prípadov vznikajú na základe sťažností a petícií predložených jednotlivcami, podnikmi a mimovládnymi organizáciami. Presadzovaním európskych pravidiel hospodárskej súťaže v konkrétnych prípadoch bude Komisia podporovať lepšie fungovanie trhov v prospech spotrebiteľov a celkovej konkurencieschopnosti. Komisia začne realizovať jeden alebo viacero nových odvetvových prieskumov v oblasti hospodárskej súťaže týkajúcich sa trhov, na ktorých boli zistené nedostatky. V rámci akčného plánu štátnej pomoci bude Komisia realizovať iniciatívy zamerané na dovŕšenie posunu k účinnejším a jednoduchším pravidlám poskytovania dotácií, ktoré prísne vychádzajú z dôkladných ekonomických analýz. 4. TVORBA NOVÝCH POLITÍK V snahe lepšie zohľadniť skutočnosť, že v súčasnosti má väčšina činností Komisie viacročný charakter sa v tejto kapitole vymedzujú témy súvisiace s prioritami, ktorými sa budú útvary v roku 2008 zaoberať prostredníctvom posúdení vplyvu plánovaných nových akcií, štúdií a konzultácií so zainteresovanými stranami, čo by mohlo v budúcnosti viesť ku konkrétnym iniciatívam. Komisia pracuje v mnohých rôznych oblastiach súvisiacich s programom trvalo udržateľnej konkurencieschopnosti, ktorý je súčasťou úsilia o podporu trvalo udržateľného rozvoja. K týmto činnostiam patrí skúmanie spôsobov, ako možno prostredníctvom noriem podporiť dosahovanie cieľov v oblasti životného prostredia, trvalo udržateľný prístup k surovinám aj mimo oblasti energetiky a skúmanie možností riešenia následkov zmeny klímy na zdravie. V nadväznosti na Zelenú knihu o kvalite poľnohospodárskych produktov Komisia zváži, ako možno prostredníctvom optimalizácie kvality lepšie uspokojiť dopyt spotrebiteľov a pridať hodnotu poľnohospodárskej výrobe. Komisia tiež predloží zelenú knihu o územnej súdržnosti, keďže táto koncepcia je súčasťou Lisabonskej zmluvy. Komisia na žiadosť Rady pre poľnohospodárstvo pracuje na iniciatíve, ktorá sa týka konzumácie ovocia v školách. Pripravuje sa posúdenie vplyvu a na základe jeho výsledkov dôjde k predloženiu návrhu. Závery zhodnotenia sociálnej situácie poslúžia pri modernizácii sociálnych politík EÚ, ktorá bude odrážať výzvy globalizácie a potrebu predvídať a riadiť zmeny. Lisabonská zmluva bude novým impulzom v oblasti slobody, bezpečnosti a spravodlivosti. Bude potrebné definovať priority a ciele budúceho rozvoja politiky EÚ a určiť prostriedky a iniciatívy, prostredníctvom ktorých ich bude možné čo najlepšie dosiahnuť. Komisia predloží oznámenie o nasledujúcej viacročnej stratégii na vytvorenie priestoru slobody, bezpečnosti a spravodlivosti . V nadväznosti na konzultácie o budúcich prioritách akčného plánu pre právo obchodných spoločností a riadenie spoločností a s cieľom reagovať na vysoký dopyt Komisia vypracuje štúdiu uskutočniteľnosti týkajúcu sa štatútu európskej nadácie. V roku 2008 sa tiež bude Komisia sústrediť na prípravné práce týkajúce sa justičnej spolupráce v občianskych veciach s tretími krajinami, vrátane právneho mechanizmu, ktorý umožní riešenie problematiky dvojstranných dohôd členských štátov s tretími krajinami v osobitných odvetviach, ako aj spolupráce s medzinárodnými organizáciami, ako je napríklad Rada Európy. Počas roka 2008 začnú práce na revízii nariadenia o fúziách, procesného nariadenia č. 1/2003 a viacerých antitrustových nariadení o skupinových výnimkách. V oblasti štátnej pomoci začnú konzultácie s cieľom uskutočniť revíziu usmernení o štátnej pomoci na záchranu a reštrukturalizáciu firiem v ťažkostiach a rámca štátnej pomoci pre stavbu lodí. Komisia tiež hľadá spôsoby, ako maximalizovať potenciál v oblasti koordinácie reakcie na krízy, vrátane prevencie kríz a pripravenosti na krízy. Má zároveň v úmysle vyjasniť pravidlá ochrany osobných údajov. Komisia tiež uvažuje o podstatnej revízii rozhodnutia o pridružení zámoria v medziach Zmluvy o ES, pokiaľ ide o budúce vzťahy medzi EÚ a zámorskými krajinami a územiami. Komisia začne pripravovať činnosti súvisiace s európskym rokom tvorivosti a inovácie, ktorým bude rok 2009. V tejto súvislosti prispeje k zvýšeniu povedomia o tom, ako vzdelávanie a kultúra môžu podporovať inováciu a kreativitu, celá škála programov Spoločenstva, ako sú „Celoživotné vzdelávanie“, „Kultúra“, „Mládež v akcii“ a „Európa pre občanov“. Komisia tiež vypracuje preskúmanie rozpočtu na roky 2008 – 2009 s cieľom optimalizovať schopnosť Európy čeliť výzvam nasledujúceho desaťročia. 5. LEPšIA PRÁVNA REGULÁCIA: ZJEDNODUšENIE, KODIFIKÁCIA, STIAHNUTIE A MERANIE ADMINISTRATÍVNYCH NÁKLADOV Zlepšovanie regulačného prostredia v Európe je základnou prioritou Komisie. Jej ambiciózny program lepšej právnej regulácie, ktorého cieľom je predkladanie kvalitných návrhov a modernizácia a zjednodušenie existujúcich právnych predpisov, je zakotvený v Lisabonskej stratégii pre rast a zamestnanosť. Hospodárske, sociálne a environmentálne vplyvy sa posudzujú integrovaným a vyváženým spôsobom spolu s meraním administratívnych nákladov návrhov právnych predpisov vždy, keď je pravdepodobné, že tieto náklady budú značné. Posúdenia vplyvu umožňujú identifikovať možnosti zjednodušenia existujúcich právnych predpisov, a tak prispievajú k podpore programu Komisie týkajúceho sa zjednodušenia[7]. Strategické preskúmanie „Lepšej právnej regulácie“ S ohľadom na jarné zasadnutie Európskej rady bude na začiatku roku 2008 v rámci strategického preskúmania opísaný pokrok, ktorý bol v roku 2007 dosiahnutý v jednotlivých oblastiach programu lepšej právnej regulácie, pričom sa zohľadnia názory ostaných inštitúcií EÚ a zainteresovaných strán. Tento prieskum bude najmä aktualizáciou a posilnením priebežného programu Komisie pre zjednodušenie a poskytne informácie o vykonávaní Akčného programu na znižovanie administratívnej záťaže[8] a zhodnotenie nových ustanovení, ktorými sa riadi posúdenie vplyvu od zriadenia Rady pre posudzovanie vplyvu. Preverovanie návrhov, ktoré čakajú na prerokovanie Komisia tento rok v súlade so svojim záväzkom voči Európskemu parlamentu preverila návrhy, ktoré prijala do konca roka 2005 a ktoré čakajú na schválenie zákonodarným orgánom. Na základe tohto preverenia zahrnula do svojho legislatívneho a pracovného programu zoznam 30 doposiaľ neschválených návrhov, ktoré zamýšľa stiahnuť, spolu s konkrétnymi odôvodneniami. Komisia bude pokračovať v kontrolovaní návrhov, ktoré ešte neboli v legislatívnom procese schválené, aby mohla v prípade potreby pristúpiť k ich stiahnutiu alebo prijať iné opatrenie v súlade so svojimi politickými prioritami a normami lepšej právnej regulácie. Zjednodušenie Realizácia priebežného programu zjednodušenia uspokojivo napreduje. Zo 47 iniciatív na zjednodušenie, ktorých prijatie mala Komisia naplánované na rok 2007, bude 44 iniciatív (z toho 19 už bolo prijatých a 25 je naplánovaných) prijatých do konca roka (94 % úspešnosť). Medzi nedávno dosiahnuté ciele patrí revízia právnych predpisov EÚ v oblasti poisťovníctva (SOLVENTNOSŤ II) a zrušenie smernice GSM, ktoré budú mať priamy vplyv na podniky a občanov. Realizácia iniciatív stanovených v uvedenom programe bude v roku 2008 pokračovať a bude vyvinuté ďalšie úsilie o posilnenie viacročného programu, vrátane zvýšenia počtu návrhov na zjednodušenie s cieľom znížiť administratívnu záťaž. V roku 2008 by Komisia mala schváliť 45 iniciatív, pričom 15 iniciatív je úplne nových a týkajú sa rôznych oblastí politiky, ako sú napríklad poľnohospodárstvo, automobilový priemysel, verejné zdravie, životné prostredie a energetika. Program by mal priniesť Európanom skutočné výhody. Cieľom návrhov je napríklad: - zjednodušiť súčasné pravidlá týkajúce sa nakladania s elektroodpadom, aby výrobcovia, predajcovia a spotrebitelia mohli jednoduchšie plniť svoje povinnosti súvisiace s ochranou životného prostredia, - dosiahnuť výrazné zjednodušenie súčasného právneho rámca v oblasti biocídov a riešiť problémy súvisiace so zložitosťou a nákladnosťou, ako aj dostupnosťou niektorých biocídnych výrobkov, - zrušiť približne 50 technických smerníc v odvetví automobilového priemyslu a v prípade potreby ich nahradiť odkazmi na predpisy EHK OSN, - znížiť administratívnu záťaž priemyselného odvetvia prostredníctvom zjednodušenia pravidiel vzťahujúcich sa na farmaceutické výrobky, - zmierniť povinnosti týkajúce sa štatistického vykazovania zo strany hospodárskych subjektov (Intrastat), a to najmä v prípade malých a stredných podnikov, - konsolidovať a rozšíriť oblasti, v ktorých môžu vnútroštátne, regionálne a miestne orgány poskytnúť podporu bez predchádzajúceho súhlasu Komisie, prostredníctvom zjednodušenia nariadenia o všeobecnej skupinovej výnimke v oblasti štátnej pomoci. Zníženie administratívnych nákladov Cieľom akčného programu, ktorého realizácia začala v roku 2007, je zníženie administratívnej záťaže podnikov v EÚ o 25 % do roku 2012. Toto zníženie záťaže bude prospešné najmä pre malé a stredné podniky. S cieľom zabezpečiť úzke zapojenie zainteresovaných strán Komisia vytvorila internetovú stránku dostupnú vo všetkých úradných jazykoch EÚ, prostredníctvom ktorej môžu podniky z celej Európy predkladať svoje návrhy na zníženie administratívnej záťaže[9]. Okrem tejto možnosti online konzultácie Komisia vytvorila Skupinu nezávislých zainteresovaných strán na vysokej úrovni pre oblasť administratívnej záťaže, ktorej úlohou je poskytovať rady v otázkach realizácie akčného programu, čo by malo viesť k jeho ďalšiemu zdokonaleniu. 6. INFORMOVANIE O EURÓPE Počas posledných dvoch rokov Komisia posilnila svoje úsilie lepšie komunikovať s občanmi o európskych otázkach a zapojiť ich do rozhodovacieho procesu. Toto úsilie sa bude vyvíjať a konsolidovať aj v roku 2008, pričom dôraz sa bude klásť na partnerstvo[10] s ostatnými inštitúciami a na pôsobenie na miestnej úrovni. Po prvýkrát sú navrhnuté medziinštitucionálne komunikačné priority. V súlade s ročnou politickou stratégiou na rok 2008 budú hlavné komunikačné priority na rok 2008 zohľadňovať politické priority Komisie, zistenia vyplývajúce z prieskumov Eurobarometra, ako aj nedávne skúsenosti s projektmi Plánu D, ktoré odrážajú záujmy občanov, a nové skúsenosti získané v oblasti účinnej komunikácie. Dôležitým cieľom, k dosiahnutiu ktorého by malo prispieť komunikačné úsilie všetkých inštitúcií EÚ, je tiež dosiahnutie vyššej účasti na voľbách v roku 2009 v porovnaní s rokom 2004. Nedávny výskum ukázal, že obavy občanov EÚ sa týkajú najmä sociálnej dimenzie EÚ v kontexte globalizácie, a to najmä problematiky pracovných miest a strachu z nezamestnanosti, ako aj migrácie a otázok súvisiacich s bezpečnosťou občanov. Zvyšuje sa záujem o problematiku energetiky a zmeny klímy, pričom súbor návrhov týkajúcich sa energetiky/zmeny klímy má širokú podporu. V súlade s prierezovým prístupom k tvorbe politík, ktorý Komisia uprednostňuje, bude potrebné výzvy, akými sú globalizácia a dosiahnutie trvalo udržateľného rozvoja v troch dimenziách (hospodárskej, sociálnej a environmentálnej), začleniť do každej komunikačnej priority. Zároveň musí komunikácia prebiehať na miestnej úrovni a Komisia sa bude aj naďalej usilovať prispôsobiť svoje posolstvá rôznym cieľovým skupinám, odvetviam či krajinám. V nadväznosti na úspešné zakončenia medzivládnej konferencie o novej zmluve o EÚ sa úsilie v oblasti komunikácie zameria na poskytovanie úplných a komplexných informácií a na udržiavanie trvalého dialógu s európskymi občanmi, pričom počas procesu ratifikácie bude v úzkej spolupráci s vnútroštátnymi orgánmi ešte posilnené. Komunikačné priority na rok 2008 sú uvedené v prílohe 4. PRÍLOHA 1 – Zoznam strategických a prioritných iniciatív STRATEGICKÉ INICIATÍVY Názov | Typ návrhu alebo právneho aktu | Opis rozsahu a cieľov | Výročná správa o pokroku v Lisabonskej stratégii | Nelegislatívne opatrenie/ iné | Vo výročnej správe sa uvádza náš pokrok dosiahnutý na úrovni Spoločenstva, ako aj na úrovni členských štátov a súčasne sa určuje vymedzený počet opatrení, o ktorých treba rozhodnúť. Je to hlavný dokument na diskusiu na jarnom zasadnutí Európskej rady. V tejto súvislosti sa bude zdôrazňovať význam vzdelávania a odbornej prípravy. | Biela kniha o prispôsobení sa zmene klímy | Nelegislatívne opatrenie/biela kniha | Politické vyhlásenie zahŕňajúce opatrenia s cieľom zabezpečiť prispôsobenie sa zmene klímy v širokej škále oblastí, ktoré majú podstatný význam pre spôsob života v EÚ (napríklad priemysel, poľnohospodárstvo, energetika, rybné hospodárstvo, lesné hospodárstvo, cestovný ruch, sociálna politika), znížiť ich zraniteľnosť, zvýšiť ich odolnosť voči nevyhnutným negatívnym vplyvom zmeny klímy, predvídať a sprevádzať tieto zmeny potrebnými opatreniami. Cieľom je zabrániť závažným vplyvom na ľudské zdravie, biodiverzitu a biotopy, ako aj na kvalitu života občanov EÚ. Opatrenia v bielej knihe znamenajú aj zmeny v súčasných politikách Spoločenstva. | Balík o ekologickej doprave: a) Oznámenie o ekologickom smerovaní odvetvia dopravy b) Oznámenie o internalizácii externých nákladov na dopravu | Nelegislatívne opatrenie/oznámenie | a) V tomto oznámení sa predstavia hlavné závery troch iniciatív v oblasti dopravy (internalizácia externých nákladov, ekologický pohon a akčný plán Inteligentné dopravné systémy – IDS) a navrhnú sa možné odporúčania pre budúcnosť. b) Druhé oznámenie bude obsahovať všeobecne uplatniteľný, transparentný a zrozumiteľný model posudzovania externých nákladov rôznych spôsobov dopravy. Vypracuje sa v ňom analýza, ako môžu internalizačné opatrenia napraviť osobitný druh zlyhania trhu, ktorý sa osobitne vzťahuje na oblasť dopravy a ktorý sa vyznačuje množstvom vonkajších negatívnych vplyvov. V oznámení sa uvedie užší zoznam dostupných politických nástrojov s cieľom riešiť túto otázku (európsky systém obchodovania s emisiami (ETS), dane, poplatky atď. a kombinácie individuálnych politických nástrojov) a zanalyzujú sa možné hospodárske, sociálne a environmentálne vplyvy každej z možností uvedených v užšom zozname. Môžu ho sprevádzať legislatívne návrhy alebo správa o tom, že budú predstavené v neskoršom období roka 2008. | Energetický balík: a) Druhé oznámenie o strategickom prehľade energetiky b) Revízia právnych predpisov o ropných zásobách(*) c) Prepracovanie smernice 2002/91/ES zo 16. decembra 2002 o energetickej hospodárnosti budov(*) d) Novelizácia smernice o zdaňovaní energie | a) Nelegislatívne opatrenie/oznámenie b) Legislatívny návrh/smernica Právny základ: článok 99, článok 100 ods. 1 Zmluvy o ES c) Legislatívny návrh/smernica Právny základ: článok 175 ods. 1 Zmluvy o EÚ d) Legislatívny návrh/smernica Právny základ: článok 93 Zmluvy o EÚ | a) V prehľade sa vyhodnotí pokrok v plnení strategických cieľov prijatých v marci 2007 vrátane skutočnosti, ako sa formuje vnútorný trh, činností na zvýšenie podielu obnoviteľnej energie v energetickom mixe, trendov pri skleníkových plynoch pochádzajúcich z energie, hlavných smerov rozvoja energetickej technológie a úspechov v EÚ v oblasti vonkajšej energetickej politiky. Prehľad poskytne pomoc pri formulácii odporúčaní pre budúci vývoj politiky a pri ďalšej práci na tvorbe energetickej politiky EÚ pre Európu. Osobitne bude skúmať, ako možno zvýšiť bezpečnosť energetických dodávok pre Európsku úniu pri plnom fungovaní vnútorného trhu pomocou zlepšených a diverzifikovaných infraštruktúr a prepojení vrátane uskladnenia a terminálov skvapalneného zemného plynu (LNG), lepším riadením zásob, mechanizmom solidarity, diverzifikovanejším energetickým mixom, využitím technologického rozvoja, ktorý napomáha preniknúť na trh obnoviteľným zdrojom energie a pomáha znížiť emisie uhlíka z energie (napríklad technológie CCS na zachytávanie a skladovanie CO2). Taktiež sa preskúma medzinárodný rozmer a všetky relevantné bilaterálne a multilaterálne dohody, ktoré prispievajú k bezpečnosti dodávok EÚ. b) Návrh novej smernice o ropných zásobách na vysporiadanie sa so stavom núdze v EÚ s cieľom nahradiť súčasné právne predpisy, ktoré sčasti pochádzajú zo šesťdesiatych rokov minulého storočia (a sčasti boli kodifikované v roku 2006 ako smernica 2006/67). Cieľom je vytvoriť zrozumiteľné politické nástroje na vysporiadanie sa s prerušením dodávok ropy postihujúcim EÚ spôsobom zodpovedajúcim aktuálnym okolnostiam. c) Smernicou o energetickej hospodárnosti budov sa ustanovujú povinné osvedčenia pre energetickú hospodárnosť budov a požiadavky pre (nešpecifikovanú) minimálnu energetickú hospodárnosť nových budov a existujúcich budov, ktoré sa z väčšej časti renovujú. Smernicou sa okrem toho vyžadujú pravidelné kontroly bojlerov a klimatizačných systémov s cieľom zaručiť účinný energetický chod týchto zariadení. Aktualizovaná smernica by mohla posilniť a špecifikovať niektoré z týchto požiadaviek a pridať smernici finančné aspekty. V hodnotení vplyvu sa budú konkretizovať a analyzovať tieto prípadné zmeny a doplnenia. d) Zdaňovanie energie ponúka potenciál pre EÚ kombinovať motivačnú úlohu zdaňovania v prospech energeticky účinnejších a druhov energetickej spotreby, šetrnejších k životnému prostrediu, so schopnosťou produkovať zisk. V nadväznosti na zelenú knihu o o trhovo orientovaných nástrojoch na účely environmentálnej politiky a súvisiacich politík (COM (2007)140) cieľom prehľadu je, aby smernica o zdaňovaní energie sa stala vo väčšej miere podporným a účinným nástrojom cieľov EÚ v oblasti energetiky a zmeny klímy. | Legislatívne návrhy vyplývajúce z oznámenia o Zdravotnej prehliadke spoločnej poľnohospodárskej politiky(*) | Legislatívny návrh/nariadenie Právny základ: článok 37 Zmluvy o ES | Legislatívne návrhy budú obsahovať na základe oznámenia z roku 2007 možnosti pre „zdravotnú prehliadku“ Spoločnej poľnohospodárskej politiky (SPP) zameranú na zefektívnenie systému jednotnej platby, prispôsobenie nástrojov na podporu trhu a riešenie nových výziev, ktorým čelí toto odvetvie. „Zdravotná prehliadka“ nie je zásadnou reformou; jej cieľom je skôr zásadne zabezpečiť, aby SPP fungovala účinne a zjednodušene, pokiaľ to bude možné. Táto iniciatíva vzniká z novelizačných klauzúl týkajúcich sa jednotného režimu platieb a niektorých poľnohospodárskych trhov, ktoré boli zahrnuté do reformy SPP 2003/2004. | Migračný balík: a) Oznámenie o systéme vstupu/výstupu a ostatných nástrojoch riadenia vonkajších hraníc (napr. elektronické cestovné povolenie) b) Správa o hodnotení a budúcom rozvoji agentúry Frontex c) Oznámenie o Európskom systéme hraničnej kontroly | Nelegislatívne opatrenie/oznámenie | a) Hlavným cieľom je posilniť postupy hraničnej kontroly štátnych príslušníkov tretích krajín na lepšie riadenie migračných tokov, zabránenie nelegálnej imigrácii ako aj akýmkoľvek možným hrozbám pre bezpečnosť EÚ a uľahčiť prechod hraníc (pri príchode aj odchode z EÚ) pre občanov EÚ, ako aj bona fide cestujúcich štátnych príslušníkov tretích krajín, čím sa umožní väčšie sústredenie zdrojov na hraničné kontroly. b) Vytvorenie skutočne integrovaného riadenia vonkajších hraníc na európskej úrovni. Zlepšenie operačnej spolupráce medzi službami členských štátov, ktoré sú zodpovedné za kontrolu vonkajších hraníc Európskej únie a riadenie migrácie. Obmedzenie nelegálnej imigrácie pozdĺž vonkajších hraníc, zákaz pašovania ľudí na územie Únie náležitým zohľadnením humanitárneho rozmeru (napríklad záchrana životov ohrozených počas nelegálneho prekročenia vonkajších hraníc) tohto fenoménu. Na základe hodnotenia agentúry FRONTEX, a predovšetkým na základe hodnotenia tímov národných expertov (RABIT), by sa mala posúdiť uskutočniteľnosť vytvorenia európskeho systému pohraničných stráží. c) Komisia v oznámení plánuje navrhnúť zriadenie Európskeho systému hraničnej kontroly v troch fázach: Prepojením a zjednodušením súčasného systému a mechanizmov podávania správ a kontroly na úrovni členských štátov (2008 – 2009); Rozvojom a implementáciou spoločných nástrojov a aplikácií pre hraničnú kontrolu na úrovni EÚ (2008 – 2013); Vytvorením prostredia v rámci spoločného zdieľania informácií pre oblasť námorníctva, ktoré bude zahŕňať Stredozemné more a Čierne more (2012 – 2013). Tento trojfázový prístup na vytvorenie Európskeho systému hraničnej kontroly by mal značne zvýšiť vnútornú bezpečnosť v schengenskej oblasti tým, že zabráni nelegálnej imigrácii, obchodovaniu s ľuďmi, terorizmu atď., ale takisto značne zníži bilanciu tragických úmrtí nelegálnych imigrantov tým, že zachráni viac životov na mori. | Azylový balík: a) plán v oblasti azylovej politiky, b) návrh, ktorým sa mení a dopĺňa smernica Rady 2003/9/ES o podmienkach prijímania žiadateľov o azyl, c) návrh, ktorým sa mení a dopĺňa nariadenie Rady 343/2003/ES o kritériách a mechanizmoch na určenie členského štátu zodpovedného za posúdenie žiadosti o azyl d) úprava smernice o azylových konaniach; e) úprava smernice o uznaní štatútu utečenca a o aproximácii foriem subsidiárnej ochrany | a) Nelegislatívne opatrenie/oznámenie b) Legislatívny návrh/smernica Právny základ: článok 63 ods. 1 písm. b) Zmluvy o ES c) Legislatívny návrh/smernica Právny základ: článok 63 ods. 1 písm. a) Zmluvy o ES d) Legislatívny návrh/smernica Právny základ: článok 63 ods. 1 písm. d) Zmluvy o ES e) Legislatívny návrh/smernica Právny základ: článok 63 ods. 1 písm. c), ods. 2 písm. a), ods. 3 písm. a) Zmluvy o ES | a) Cieľom politického plánu je načrtnúť možný plán pre spoločný európsky azylový systém (Common European Asylum System – CEAS), ktorý bude vo veľkej miere závisieť od výsledku diskusií o zelenej knihe uverejnenej 6. júna 2007. Bude zahŕňať návrhy na príslušné dlhodobé zložky systému CEAS, ako sú opísané v Haagskom programe, okrem iného spoločné azylové konanie, jednotný štatút utečencov a na subjekty subsidiárnej ochrany a Európsky podporný úrad na podporu všetkých foriem spolupráce medzi členskými štátmi. Návrhy b) c) d) e) – na základe skúseností z ich transpozície a uplatňovania zo strany členských štátov a výsledku konzultácie o Zelenej knihe o budúcom spoločnom európskom azylovom systéme – zamýšľajú pozmeniť/objasniť niektoré ustanovenia súčasných smerníc, zabezpečiť ich väčšiu efektívnosť a vyriešiť isté problémy týkajúce sa ich uplatňovania s cieľom ďalej harmonizovať relevantné štandardy ako aj zabezpečiť súlad s rozvíjajúcim sa azylovým acquis. | Balík o zdravotníctve: a) oznámenie a odporúčanie Rady o bezpečnosti pacienta a kvalite zdravotníckych služieb b) odporúčanie Rady týkajúce sa infekcií spojených so zdravotnou starostlivosťou | a) Nelegislatívne opatrenie/oznámenie b) Nelegislatívne opatrenie/odporúčanie | a) Dvoma hlavnými cieľmi iniciatívy týkajúcej sa bezpečnosti pacienta a kvality zdravotníckych služieb sú: i) podporovať členské štáty v zabezpečovaní najvyššej možnej úrovne bezpečnosti pacienta v rámci zdravotníckych systémov EÚ poskytovaním potrebných a relevantných praktických a právnych nástrojov a mechanizmov členským štátom, ako aj kľúčovým subjektom, podniknúť potrebné kroky na zlepšenie bezpečnosti a kvality starostlivosti a ii) zlepšiť istotu občanov EÚ, že majú dostatok dostupných informácií o bezpečnosti zdravotných systémov EÚ vrátane poskytovateľov zdravotnej starostlivosti vo svojej vlastnej krajine a v ostatných členských štátoch. b) V odporúčaní týkajúcom sa infekcií spojených so zdravotnou starostlivosťou sa navrhne niekoľko osobitných opatrení, ktoré členské štáty musia zaviesť, aby potlačili šírenie infekcií spojených so zdravotnou starostlivosťou: kontrolné a preventívne opatrenia, prevencia infekcie, kontrolné programy, stanoviť alebo posilniť systémy aktívneho dohľadu a podporovať vzdelávanie, odbornú prípravu, výskum a výmenu informácií o prevencii a kontrole. | „Balík rozšírenia“ 2008: a) Strategický dokument o rozšírení b) Správy o pokroku | a) Nelegislatívne opatrenie/oznámenie b) Nelegislatívne opatrenie/iné | a) Strategický dokument obsahuje hlavné závery správy o pokroku a zahŕňa návrhy na politické odporúčania. b) Správy o pokroku hodnotia pokrok Chorvátska, Turecka, a Bývalej juhoslovanskej republiky Macedónsko na ceste k pristúpeniu, ako aj pokrok dosiahnutý pri implementácii stabilizačného a asociačného procesu zo strany Albánska, Bosny a Hercegoviny, Čiernej Hory, Srbska a Kosova (podľa rezolúcie Bezpečnostnej rady OSN č. 1244). | Európska susedská politika správy o pokroku krajiny | Nelegislatívne opatrenie / iné | Komisia bude pokračovať v podpore politických hospodárskych a sociálnych reforiem v susedných krajinách tým, že bude diverzifikovane odpovedať na ich potreby v rámci spoločného politického rámca zavádzaním vlastných iniciatív na posilnenie motivačných nástrojov pre partnerské krajiny a v úzkej spolupráci s členskými štátmi s cieľom zabezpečiť účinné pokračovanie tejto politiky. Komisia vypracuje analýzu dosiahnutého pokroku v praxi, ako aj druhý súbor správ o pokroku Izraela, Jordánska, Moldavska, Maroka, Palestínskej samosprávy, Tuniska a Ukrajiny, a po prvý raz aj o pokroku v Arménsku, Azerbajdžane, Egypte, Gruzínsku a Libanone. | Oznámenie „Konkrétne následné opatrenia k spoločnej stratégii EÚ-Afrika“ | Nelegislatívne opatrenie/oznámenie | Oznámenie bude predstavovať druhé hodnotenie implementácie stratégie EÚ pre Afriku. Spojí priority určené v prvom akčnom pláne, ktorým sa vykonáva spoločná stratégia EÚ-Afrika a stanoví potrebné smery ich realizácie. Oznámenie bude vychádzať z dotazníka, ktorý sa rozošle členským štátom začiatkom roka 2008 s cieľom vytvoriť monitorovací dokument EÚ. Zabezpečí sa primeraná synergia s oznámením o konsenze z Monterrey. | Balík o lepšej právnej regulácii: a) strategické hodnotenie b) druhá správa o pokroku v oblasti zjednodušenia c) správa o pokroku v znižovaní administratívnej záťaže | a) Nelegislatívne opatrenie/oznámenie b) Nelegislatívne opatrenie/oznámenie c) b) Nelegislatívne opatrenie/iné | a) V oznámení sa predloží stav agendy Komisie o lepšej právnej regulácii (vrátane prvých skúseností s Radou pre hodnotenie vplyvu) a zverejnia sa nové iniciatívy v rámci tejto agendy. b) Táto iniciatíva zahŕňa prehľad o stave zjednodušenia prebiehajúceho programu, ako aj nové návrhy na zjednodušenie. Pokrok v oblasti schvaľovania návrhov na zjednodušenie sa preskúma aj na medziinštitucionálnej úrovni. V oznámení sa bude prezentovať aj stav indikatívneho programu kodifikácie na roky 2006 – 2008. c) Komisia v januári 2007 predstavila ambiciózny akčný program na zníženie administratívnej záťaže vyplývajúcej z právnych predpisov EÚ o 25 %. Toto zníženie by EÚ a členské štáty mali spoločne dosiahnuť do roku 2012. Akčný program stanovuje, ako zistiť, posúdiť a znížiť informačnú povinnosť podnikov. Poskytuje zoznam približne 40 príkladov právnych predpisov a 13 prioritných oblastí, ktoré podľa odhadu spôsobujú podnikom 80 % administratívnych nákladov. S cieľom priniesť konkrétne výsledky v krátkom čase, program takisto určuje prvú sériu zrýchlených opatrení. Tieto opatrenia sú určené na stanovenie podstatných výhod prostredníctvom relatívne malých zmien v predložených právnych predpisoch. | (26 iniciatív začlenených do 12 balíkov) (*) Tieto iniciatívy taktiež prispievajú k programu zjednodušenia, pozri prílohu 2. PRIORITNÉ INICIATÍVY Názov | Typ návrhu alebo právneho aktu | Opis rozsahu a cieľov | Preskúmanie rozpočtu | Nelegislatívne opatrenie/oznámenie | Cieľom je preskúmať, aké reformy sú potrebné na optimalizáciu prínosu Európy pri riešení kľúčových výziev nasledujúceho desaťročia, založenej na zásade pridanej hodnoty pri sledovaní spoločných záujmov a efektívnosti výdavkov. Táto analýza je preto potenciálne významným príspevkom k návrhom, ktoré má predložiť budúca Komisia pre viacročný finančný rámec, ktorý zahŕňa obdobie od roku 2014. | Oznámenie Komisie o EMU@10 - | Nelegislatívne opatrenie/oznámenie | Na jar roku 2008 uplynie 10 rokov od prijatia rozhodnutí o prechode k 3. etape Hospodárskej a menovej únie (HMÚ) a o jej pôvodných účastníkoch. Po 10 rokoch sa zdá, že je čas na dôkladnú strategickú revíziu fungovania HMÚ s cieľom vziať si ponaučenie pre jej budúce fungovanie. Oznámenie Komisie by malo obsahovať hlavné závery z tejto revízie a predstaviť najdôležitejšie odporúčania pre budúcnosť, založené na hĺbkovej revízii HMÚ. | Zelená kniha o európskej územnej súdržnosti | Nelegislatívne opatrenie/zelená kniha | Cieľmi tohto opatrenia sú: analyzovať z hľadiska inštitucionálneho, politického a funkčného výhľadu spôsob, akým členské štáty chápu a uplatňujú koncepciu územnej súdržnosti, táto činnosť bude založená najmä na dotazníkoch a analýze operačných programov, zabezpečiť spoločné vymedzenie koncepcie a navrhnúť možné nástroje na lepšiu integráciu tohto územného rozmeru v štrukturálnych fondoch a v niektorých odvetvových politikách s územným dosahom, vyvolať hĺbkový dialóg medzi členskými štátmi a Komisiou. | Zmena a doplnenie smerníc o kapitálových požiadavkách 2006/48/ES a 2006/49/ES | Legislatívny návrh/smernica Právny základ: článok 47 ods. 2 Zmluvy o ES | Revízia viacerých dôležitých oddielov smernice o kapitálových požiadavkách (Capital Requirement Directive – CRD) s cieľom aktualizovať a znížiť regulačnú záťaž pre členské štáty a bankový priemysel: zlepšený rámec pre spoluprácu a výmenu informácií medzi orgánmi dohľadu (najmä v naliehavých situáciách), prístup hostiteľských orgánov dohľadu k informáciám v odvetví, revízia žiadostí o veľké úvery, obozretné nakladanie s hybridnými kapitálovými nástrojmi prípustnými v kapitáli prvej triedy, rozšírenie výnimiek pre družstevné banky, objasnenie a technické úpravy CRD (vrátane úpravy rizika nesplatenia v obchodnej knihe). | Nariadenie o štatúte európskej súkromnej spoločnosti | Legislatívny návrh/nariadenie Právny základ: článok 308 Zmluvy o ES | Cieľom európskej súkromnej spoločnosti je zvýšiť mobilitu a konkurencieschopnosť európskych malých a stredných podnikov (MSP). Poskytnutie spoločných pravidiel pre MSP v členských štátoch im uľahčí vykonávanie cezhraničného podnikania tým, že sa zjednoduší vytváranie nových podnikateľských aktivít v iných členských štátoch a/alebo sa zjednoduší štruktúra existujúcich podnikateľských aktivít. Operovanie cez hranice členských štátov s rovnakými pravidlami pre spoločnosti by mohla znížiť náklady na zosúladenie postupov a zjednodušiť a zlacniť vytváranie a prevádzkovanie spoločností v EÚ. | Oznámenie „Zákon o malých podnikoch (ZMP) pre Európu“ | Nelegislatívne opatrenie/oznámenie | Zákon o malých podnikoch pre Európu (Small Business Act for Europe – SBA) je kombináciou zmesi všeobecných zásad (napríklad osobitné zaobchádzanie pre MSP v právnych predpisoch v súlade so zásadou „najskôr myslieť v malom“, zníženie prekážok pri cezhraničných transakciách, zlepšenie prístupu k programom EÚ a zvýšenie prístupu MSP k inovácii a rastu), právnych úkonov (napríklad návrh štatútu európskej spoločnosti) a konkrétnych opatrení, ktoré musia prijať tak členské štáty, ako aj Komisia (napríklad zlepšiť prístup MSP k verejnému obstarávaniu). | Preskúmanie existujúcich právnych predpisov o znížených sadzbách DPH | Legislatívny návrh/smernica Právny základ: článok 93 Zmluvy o ES | Na základe výsledkov nezávislej štúdie o vplyve znížených sadzieb, najmä pokiaľ ide o vytváranie pracovných príležitostí, hospodársky rast a riadne fungovanie vnútorného trhu, Komisia schválila oznámenie o iných sadzbách DPH, ako sú štandardné sadzby DPH (KOM(2007)380) s cieľom otvoriť diskusiu v Rade, Európskom parlamente a s ostatnými zainteresovanými subjektmi. Všetky relevantné hľadiská zhromaždené k tejto veľmi citlivej otázke slúžia ako podnet pre trvalo udržateľný a dobre vyvážený strednodobý návrh o znížených sadzbách DPH. | Farmaceutický balík: a) Oznámenie o budúcnosti jednotného trhu s liekmi na humánne použitie b) Smernica o liekoch – informácie pre pacientov c) Posilnenie a racionalizácia dohľadu EÚ nad liekmi | a) Nelegislatívne opatrenie/oznámenie b) Legislatívny návrh/smernica Právny základ: článok 95 Zmluvy o ES c)Legislatívny návrh/smernica a nariadenie Právny základ: článok 95 Zmluvy o ES | a) Cieľom tohto oznámenia je poskytnúť príležitosť na stručné posúdenie úspechov od roku 2004, načrtnúť nadchádzajúce výzvy a stanoviť úlohy pre Komisiu a členské štáty na nasledujúcich niekoľko rokov. b) Cieľom tejto smernice je stanoviť harmonizované pravidlá, ktoré zohľadnia rozvoj v spoločnosti (uvedomelejší pacienti požadujú viac informácií) a technológiu (nárast používania internetu). c) Cieľom tejto iniciatívy je racionalizovať a posilniť ochranu verejného zdravia, zlepšiť fungovanie vnútorného trhu a bezpečnosť liekov, ktoré prúdia cez EÚ. | Odporúčanie Komisie o aktívnom začlenení | Nelegislatívne opatrenie/ odporúčanie | Začiatkom roka 2008 sa politická pozornosť v rámci EÚ bude riadiť poučeniami Komisie zo zhodnotenia sociálnej situácie. Táto iniciatíva predstavuje posledný stupeň procesu, ktorý sa začal v roku 2006 konzultáciou založenou na článku 138 o aktívnom začleňovaní ľudí najviac vzdialených od trhu práce, ktorá spočívala na troch pilieroch, a to: a) na spojení s pracovným trhom prostredníctvom pracovných príležitostí alebo odbornej prípravy, b) na finančnej podpore na úrovni, ktorá je dostatočná, aby ľudia mohli viesť dôstojný život, a c) na lepšom prístupe ku kvalitným službám. V rámci Lisabonskej stratégie je táto iniciatíva doplnením metódy flexiistoty tým, že sa dostáva aj k ľuďom, ktorí sú vzdialení od trhu práce. | Vyhradený právny rámec pre výstavbu a prevádzku nových paneurópskych výskumných infraštruktúr | Legislatívny návrh/nariadenie Právny základ: článok 171 Zmluvy o ES | Cieľom právnych predpisov by malo byť zjednodušenie vytvárania európskych konzorcií pre výstavbu a prevádzku paneurópskych výskumných infraštruktúr potrebných na efektívne vykonávanie výskumných programov Spoločenstva. Doplnením národných alebo medzivládnych schém sa nariadením ES zabezpečí spoločný právny rámec s jednoduchým použitím, ktorý ponechá značný stupeň flexibility jednotlivým konzorciám na stanovenie primeraných pravidiel pre špecifickú infraštruktúru na európskej úrovni. Rámcové nariadenie je založené na článku 171 ES: stanoví hlavné charakteristické znaky paneurópskych výskumných infraštruktúr, ako aj pravidlá a postupy upravujúce ich zriadenie, ktoré sú nevyhnutné potrebné na efektívnu realizáciu programov Spoločenstva. Rámcové nariadenie umožní riešiť súčasné problémy spojené s výskumom Spoločenstva, ako je zodpovednosť, zdaňovanie zamestnancov a personálne otázky a taktiež zvýrazní katalyzačnú úlohu Európskej komisie pri zriaďovaní nových právnych subjektov na európskej úrovni. | Oznámenie „Smerom k spoločnej tvorbe výskumných programov“ | Nelegislatívne opatrenie/oznámenie | Cieľom by malo byť zvýšenie hodnoty správne zvolených národných investícií do výskumu prostredníctvom spoločnej tvorby výskumných programov tak, aby tieto spoločné programy dosiahli kritický objem, šírku a rozsah, potrebné na dosiahnutie globálneho účinku. | Iniciatívy pre eurozónu: a) Správa o konvergencii – 2008 b) (Možný/é) návrh(-y) rozhodnutia(-tí) Rady podľa článku 122 ods. 2 o vstupe jedného alebo viacerých nových členských štátov do eurozóny c) Možné návrhy nariadenia Rady, ktorým sa mení a dopĺňa nariadenie (ES) č. 2866/98 o prevodných kurzoch medzi eurom a menami členských štátov, ktoré zaviedli euro | a) Nelegislatívne opatrenie/oznámenie b) Legislatívny návrh/rozhodnutie Právny základ: článok 122 ods. 2 Zmluvy o ES c) Legislatívny návrh/ nariadenie Právny základ: článok 123 ods. 5 Zmluvy o ES | a) Komisia a ECB, každá za seba, najmenej každé dva roky alebo na žiadosť niektorého členského štátu, pripravia konvergenčnú správu v súlade s postupom stanoveným v článku 122 ods. 2. V týchto správach sa skúma, v akom rozsahu členské štáty, na ktoré sa výnimka vzťahuje, dosiahli vysoký stupeň trvalo udržateľnej konvergencie. Súčasťou hodnotenia je aj kompatibilita ich vnútroštátnych právnych predpisov s právom Spoločenstva. Ďalšia pravidelná dvojročná správa sa plánuje na rok 2008 (posledná správa bola uverejnená v decembri 2006). Pozitívne hodnotenie konvergencie v jednom alebo viacerých členských štátoch by mohlo vyústiť do rozšírenia eurozóny. b) Ak sa usúdi, že jeden alebo viacero členských štátov spĺňa podmienky na prijatie eura, Rada zruší ich výnimku. c) Ak sa usúdi, že jeden alebo viacero členských štátov spĺňa podmienky na prijatie eura, Rada rozhodne o prevodných kurzoch novo vstupujúcich členov eurozóny v súlade s článkom 123 ods. 5. Sekundárne právo rozšírenia eurozóny spojené s prijatím eura. | Oznámenie, ktorým sa spúšťa program Globálne monitorovanie pre životné prostredie a bezpečnosť (Global Monitoring for Environment and Security – GMES) a jeho dlhodobé riadenie a finančný rámec | Nelegislatívne opatrenie/oznámenie | Oznámenie vytvorí rámec pre dlhodobú trvalú udržateľnosť GMES vrátane programového rámca na následnú kontrolu prípravného konania, koordinácie účasti vo vesmíre a na pozemných pozorovacích infraštruktúrach, zameranej na zaručené poskytovanie údajov a dlhodobú schému riadenia GMES. Oznámenie môžu sprevádzať alebo môžu po nich nasledovať legislatívne návrhy na jeho implementáciu. | Balík udržateľnosti: a) Oznámenie a akčný plán trvalo udržateľnej priemyselnej politiky (Sustainable Industrial Policy - SIP) b) Akčný plán Trvalo udržateľná výroba a spotreba (Sustainable Production and Consumption - SPC) | a) Nelegislatívne opatrenie/oznámenie b) Nelegislatívne opatrenie/oznámenie | Iniciatíva SIP/SPC sa skladá z integrovanej stratégie na pomoc ekonomike EÚ, aby bola environmentálne udržateľnejšia a konkurencieschopnejšia. Stratégia zahŕňa inováciu, vnútorný trh a vonkajší rozmer vrátane výrobných a spotrebných košov. Táto iniciatíva stanoví metódu, zmapuje akčné plány na realizáciu a môže zahŕňať aj legislatívne návrhy. Kľúčovým prvkom iniciatívy bude zavedenie novej výrobkovej politiky, ktorá stanoví dynamické požiadavky udržateľnosti rozšírením smernice o výrobkoch využívajúcich energiu spolu s dobrovoľnými „príkonovými normami“. Tieto budú riadené medzinárodne prostredníctvom medzinárodných odvetvových dohôd. Budú k dispozícii aj dôležité opatrenia na stimulovanie inovácie (napr. Európsky systém overovania environmentálnych technológií), na stimulovanie racionálnejšej spotreby (vrátane revízie environmentálnej značky) a opatrenia na pomoc priemyslu, aby výrobné procesy boli udržateľnejšie (vrátane revízie schémy EMAS a využitia programu environmentálneho súladu MSP) a iniciatívy smerujúce k udržateľnejšiemu verejnému a súkromnému obstarávaniu. | Nariadenie Európskeho parlamentu a Rady (ES) č. 761/2001 z 19. marca 2001, ktorým sa umožňuje dobrovoľná účasť organizácií v schéme ekologického manažmentu a auditu (Eco-Management and Audit Scheme – EMAS)(*) | Legislatívny návrh/nariadenie Právny základ: článok 175 Zmluvy o ES | Cieľom revízie je zlepšiť ekologické výsledky zúčastnených organizácií a zvýšiť účasť odvetvia priemyslu i verejného sektora. Právny súlad a zlepšenie ekologických výsledkov zúčastnených organizácií sa uľahčí zabezpečením prístupu k poradenstvu v oblasti právnych povinností týkajúcich sa životného prostredia a k usmerneniam orientovaným na najlepšiu prax v ekologickom manažmente. Popri iných výhodách pre zúčastnené organizácie sa zníži administratívna záťaž pre veľké podniky tým, že sa umožní registrácia materských podnikov a pre malé organizácie registráciou zoskupení. Uľahčí sa synergia s inými systémami ekologického manažmentu. Budú sa stimulovať motivačné aktivity a úľavy z právnych predpisov pre zúčastnené organizácie zo strany členských štátov. | Nariadenie (ES) Európskeho parlamentu a Rady č. 1980/2000 zo 17. júla 2000 o revidovanej metóde Spoločenstva pri udeľovaní environmentálnej značky(*) | Legislatívny návrh/nariadenie Právny základ: článok 175 ods. 1 Zmluvy o ES | Cieľom revízie je zvýšiť účinnosť a trhové pôsobenie rozšírením škály prípustných skupín výrobkov a počtu tovarov a služieb s environmentálnou značkou skutočne dostupných pre spotrebiteľa. Postup na vypracovanie a prijatie kritérií environmentálnej značky sa bude dôkladne upravovať a zjednodušovať. Rozhodujúci hospodárski účastníci budú zapojení do procesu vo väčšom rozsahu, čím sa zvýšia vlastnícke a samoregulačné aspekty schémy, zatiaľ čo administratívna záťaž na členské štáty sa zníži. Synergia s existujúcimi environmentálnymi značkami na národnej úrovni sa uľahčí a stanovia sa limity pre náklady a poplatky, ktoré úrady členských štátov môžu účtovať žiadateľom. Okrem toho, kritériá by sa mali určit tak, aby sa dali ľahko využívať na účely ekologického verejného obstarávania. | Balík o biodiverzite: a) Strednodobá správa o realizácii akčného plánu pre biodiverzitu b) Oznámenie o politických možnostiach riešenia problému invazívnych cudzokrajných druhov | a) Nelegislatívne opatrenie/iné b) Nelegislatívne opatrenie/oznámenie | a) V akčnom pláne pre biodiverzitu sa vyžaduje, aby Komisia podala správu o jeho vykonávaní v roku 2008, berúc do úvahy správy členských štátov a ďalšie údaje. Cieľom je poskytnúť kvalifikovaný prehľad o súčasnej miere pokroku akčného plánu a zvýrazniť problematické oblasti v rámci záväzku na rok 2010. b) Cieľom tohto oznámenia je predstaviť rôzne dostupné politické možnosti na zníženie ohrozenia prírodného dedičstva EÚ príchodom nepôvodných druhov do EÚ. Na základe štúdie, ktorá v súčasnosti prebieha, budú proti invazívnym druhom navrhnuté ďalšie opatrenia v rokoch 2009 – 2010. Cieľom je chrániť a kontrolovať prenikanie invazívnych cudzokrajných druhov, a tým chrániť európsku biodiverzitu. | Zelená kniha o politike kvality poľnohospodárskych výrobkov | Nelegislatívne opatrenie/zelená kniha | Zelená kniha bude skúmať nápady a možnosti pre poľnohospodárov a výrobcov, ktorí chcú svoju výrobu orientovať na kvalitu a tým lepšie spĺňať požiadavky spotrebiteľov a zvýšiť hodnotu svojej výroby. V dokumente sa budú požadovať príspevky, stanoviská a návrhy na rozvojové opatrenia a vhodný právny rámec s cieľom uľahčiť prechod na kvalitnú výrobu a odbyt. Dokument bude stavať na výsledku konferencie o certifikácii kvality potravín (5.– 6. februára 2007 v Bruseli) a reagovať na výzvy poľnohospodárstva EÚ s cieľom napredovať cestou väčšmi orientovanou na trh. Zelenou knihou sa budú zisťovať aj stanoviská kľúčových účastníkov na rozvoj existujúcich schém kvality ES, pokiaľ ide o geografické osobitosti a tradičné špeciality. | Nariadenie Rady – revízia schémy znevýhodnených oblastí (vymedzenie určených oblastí) | Legislatívny návrh/nariadenie Právny základ: článok 37 Zmluvy o ES | Podpora pre znevýhodnené oblasti (Less Favoured Areas – LFAs) sa poskytuje s cieľom prispieť sústavným využívaním poľnohospodárskej pôdy k zachovaniu vidieka, ako aj k zachovaniu a podpore trvalo udržateľných systémov hospodárenia. Tvorí nevyhnutnú súčasť politiky rozvoja vidieka. Výsledkom iniciatívy bude zlepšený delimitačný systém pre znevýhodnené oblasti, teda opatrenie sa prispôsobí zmeneným okolnostiam. | Oznámenie o trvalo udržateľnom rozvoji akvakultúry Spoločenstva | Nelegislatívne opatrenie/oznámenie | Oznámenie by vychádzalo zo stratégie z roku 2002 (KOM(2002)511 v konečnom znení) a konštatovania, že jeho ciele rastu sa podľa očakávania nesplnili v plnej miere, zatiaľ čo ciele týkajúce sa životného prostredia a zdravia sa vo všeobecnosti riešili lepšie. Cieľom je preto zistiť hlavné prekážky a problémy, ktoré brzdia trvalo udržateľný rast a posúdiť, akú úlohu by mali zohrávať všetky subjekty, najmä verejné orgány, pri účasti na vytvorení čo najtransparentnejšieho a najpredvídateľnejšieho podnikateľského a právneho prostredia, ktoré podnikatelia potrebujú pre investovanie a rozvoj. (Táto iniciatíva tvorí súčasť akčného plánu Integrovaná námorná politika) | Modernizácia a prepracovanie kontrolného systému spoločnej politiky rybného hospodárstva (Common Fisheries Policy – CFP) podľa nariadenia (ES) č. 2847/93(*) | Legislatívny návrh/nariadenie Právny základ: článok 37 Zmluvy o ES | Hlavnými cieľmi sú posilnenie, harmonizácia a zjednodušenie súčasných pravidiel v oblasti kontroly rybného hospodárstva. Modernizácia postupov umožní lepšiu vymáhateľnosť, zmierni záťaž a obmedzenia pre toto odvetvie a verejnú správu zvýšeným využívaním nástrojov IT s cieľom znížiť povinnosti týkajúce sa podávania správ. Je to zásadný krok smerom k znovunastoleniu trvalej udržateľnosti rybného hospodárstva. Je zahrnutý do akčného plánu EÚ na znižovanie administratívnej záťaže (KOM(2007) 23). | Balík námornej dopravy: a) Oznámenie o budúcnosti politiky námornej dopravy EÚ so sprievodnými legislatívnymi návrhmi: b) Revízia nariadenia 1406/2002, ktorým sa ustanovuje Európska námorná bezpečnostná agentúra c) Legislatívny návrh o námornom priestore bez bariér | a) Nelegislatívny návrh/ oznámenie b) Legislatívny návrh/nariadenie Právny základ: c) Legislatívny návrh/ nariadenie Právny základ: články 71 a 75 Zmluvy o ES | a) V tomto oznámení sa zohľadní rozvoj stratégie námornej dopravy od roku 1996. Budú sa v ňom riešiť všetky otázky, ktoré vyplynuli v spojení s úlohou a príspevkom námornej dopravy k európskemu hospodárskemu systému ako celku. Preskúmajú sa všetky implikácie vyplývajúce z posilnenia globalizačného procesu, rast obchodu, obmedzenia v oblasti energie a zmeny klímy, bezpečnostné faktory, trvalo udržateľný rozvoj, ľudský faktor, konkurencieschopnosť a vynárajúce sa trendy v logistike. (Táto iniciatíva tvorí súčasť akčného plánu Integrovaná námorná politika) b) Námorné právne predpisy EÚ prešli od zriadenia Európskej námornej bezpečnostnej agentúry (EMSA) značným vývojom, ako to dokladajú tri modifikácie, ktoré boli prijaté už v zakladajúcom nariadení. Tretí balík opatrení pre námornú bezpečnosť, ktorý navrhla Komisia v roku 2005, ďalej rozšíri úlohy agentúry EMSA. Posudzujú sa nasledujúce rozšírenia: prevzatie určitých aktivít parížskeho memoranda o porozumení v oblasti štátneho prístavného dozoru, nové úlohy v oblasti bezpečnosti, výskumu a všeobecnej námornej politiky. Preskúma sa aj spolupráca s tretími krajinami a otázky spôsobu riadenia. c) Na vytvorenie efektívneho vnútorného trhu pre malú námornú pobrežnú plavbu je potrebné zjednodušiť administratívne postupy pre malú námornú pobrežnú plavbu. Výsledkom bude menšie preťaženie, menej negatívnych ekologických dôsledkov a menšia spotreba energie, ako aj zlepšená bezpečnosť. Účinná implementácia koncepcie jednotného trhu v pobrežných vodách v oblasti EÚ si vyžaduje zmenu v súčasnom regulačnom a administratívnom rámci. (Táto iniciatíva tvorí súčasť akčného plánu Integrovaná námorná politika). | Balík leteckej dopravy: a) Oznámenie „Budovanie jednotného európskeho neba“ b) Návrh na zmenu nariadení o jednotnom európskom nebi c) Rozšírenie právomoci Európskej agentúry pre bezpečnosť letectva na letiská a oblasti riadenia leteckej dopravy (RLD)/letecké navigačné služby (LNS) d) Spustenie vývojovej fázy projektu Výskum riadenia leteckej dopravy v jednotnom európskom vzdušnom priestore (Single European Sky ATM Research – SESAR) (2008 – 2013) | a) Nelegislatívne opatrenie/oznámenie b) Legislatívny návrh/nariadenie Právny základ: článok 80 Zmluvy o ES c) Legislatívny návrh/ nariadenie Právny základ: článok 80 Zmluvy o ES d) Iné | a) V tomto oznámení sa predložia tri iniciatívy spojené s ďalším vývojom projektu Jednotné európske nebo. b) legislatívny návrh má: - zlepšiť výkon riadenia leteckej dopravy, - zabezpečiť, aby infraštruktúra v oblasti riadenia leteckej dopravy spĺňala očakávané požiadavky vyplývajúce z nárastu dopravy, - propagovať nové technológie v súlade s lisabonskými cieľmi, - zabezpečiť, aby riadenie leteckej dopravy prispievalo k trvalo udržateľným cieľom c) Legislatívny návrh, ktorým sa zmení a doplní nariadenie č. 1592/2002 s cieľom rozšíriť spoločné pravidlá leteckej bezpečnosti na letecké navigačné služby, riadenie leteckej dopravy a letiská na zvýšenie bezpečnosti a interoperability. d) Správa Komisie o pokroku vývojovej fázy projektu SESAR zahŕňa: - predloženie základného plánu RLD na podpis Rade, - prezentácia spôsobov prechodu z vývojovej fázy projektu SESAR na fázu inštalácie, - predloženie variantov na zapojenie štátov, ktoré nie sú členmi EÚ. | Návrh smernice o podmienkach vstupu a pobytu sezónnych pracovníkov | Legislatívny návrh/smernica Právny základ: článok 63 ods. 3 Zmluvy o ES | Návrh sa zameriava na zriadenie spoločných podmienok vstupu a pobytu sezónnych pracovníkov z tretích krajín. Je súčasťou komplexného balíka opatrení navrhnutých v pláne politiky pre legálnu migráciu z roku 2005 a ďalej rozpracovaný v oznámení o migračnej cirkulácii a migračných partnerstvách z roku 2007. Špecifickými cieľmi je zaistiť bezpečný právny štatút a zosilnenú ochranu voči vykorisťovaniu osobitne slabej kategórie pracovníkov z tretích krajín, ako sú sezónni pracovníci a rozvíjať politiku migračnej cirkulácie. | Návrh smernice o postupoch upravujúcich vstup, prechodný pobyt a trvalý pobyt pracovníkov preložených v rámci spoločnosti a o podmienkach vstupu a pobytu odmeňovaných stážistov | Legislatívny návrh/smernica Právny základ: článok 63 Zmluvy o ES | Pokiaľ ide o pracovníkov, ktorí sú preložení v rámci spoločnosti, na základe tohto systému sa stanovia spoločné postupy upravujúce vstup, prechodný pobyt a trvalý pobyt týchto pracovníkov v EÚ, a to v tých oblastiach, ktorých sa netýkajú rokovania v rámci Všeobecnej dohody o obchode a službách (GATS). Tieto postupy sa preto nedotknú medzinárodných záväzkov ES alebo ES a jeho členských štátov. Čo sa týka odmeňovaných stážistov, hlavné ciele smernice sa týkajú rozvoja politiky migračnej cirkulácie, s cieľom podporovať aj rozvojovú politiku ES: možnosť pre príslušníkov tretích krajín nadobudnúť odbornosti a vedomosti počas školenia v Európe môže byť skutočne spôsobom, ako posilniť cirkuláciu mozgov, z ktorej plynú výhody tak pre vysielajúcu, ako aj pre prijímajúcu krajinu. | Oznámenie o budúcej viacročnej stratégii na vytvorenie priestoru slobody, bezpečnosti a spravodlivosti | Nelegislatívne opatrenie/oznámenie | Hlavným cieľom tejto iniciatívy je určiť v priebehu určitého počtu rokov priority a ciele pre budúci rozvoj EÚ ako oblasti slobody, bezpečnosti a spravodlivosti a určiť prostriedky a iniciatívy na ich najlepšie dosiahnutie. | Zelená kniha o migrácii a vzdelávaní | Nelegislatívne opatrenie/zelená kniha | V zelenej knihe sa zdôrazní ústredná úloha vzdelávania v integračných politikách, zvýši sa povedomie problémov, ktorým čelia prisťahovaleckí žiaci a zanalyzujú sa možné riešenia a osvedčené postupy. Bude sa zaoberať aj otázkou, čo môžu programy a prostriedky Spoločenstva urobiť pre rozvoj politiky v oblasti podpory. | Oznámenie Komisie o „Obnovený záväzok sociálnej spravodlivosti v Európe: prehĺbenie otvorenej metódy koordinácie v sociálnej ochrane a sociálnom začlenení“ | Nelegislatívne opatrenie/oznámenie | V dôsledku nerovnosti príležitostí nemôžu všetci občania EÚ dosiahnuť svoj plný potenciál. Existujú možnosti na zlepšenie súčasných postupov, ktoré podporia úsilie členských štátov odstrániť chudobu, podporovať sociálne začlenenie a zmodernizovať sociálnu ochranu. Mala by sa posilniť koordinácia politiky a vzájomné učenie sa. Prehĺbenie otvorenej metódy koordinácie znamená pomôcť členským štátom jasnejšie určiť výzvu sociálneho začlenenia a medzery vo svojich systémoch sociálnej ochrany, ako aj politiky, ktoré sú najvhodnejšie na ich riešenie prostredníctvom užšieho monitorovania a porovnávania, a rovnako aj zreteľnejšia orientácia na politiky a mechanizmy slúžiace na ich realizáciu. | Oznámenie o predvídaní a riadení zmien | Nelegislatívne opatrenie/konzultácia | V oznámení sa uvedie politický prehľad iniciatív, ktoré boli podniknuté od prijatia oznámenia o reštrukturalizácii a zamestnanosti (KOM(2005) 120). Týmto oznámením sa začne európske partnerstvo pre prispôsobenie sa zmenám zdôraznením úlohy a zodpovednosti hlavných subjektov v riadení zmien (Komisia, členské štáty, regióny, odvetvia, podniky, pracovníci a sociálni partneri) Oznámením sa otvorí druhá fáza konzultácie európskych sociálnych partnerov o predpokladanej reštrukturalizácii spoločností. | Návrh na revíziu smernice Rady 94/45/ES z 22. septembra 1994 (Európske zamestnanecké rady) | Legislatívny návrh/smernica Právny základ: článok 137 ods. 2b Zmluvy o ES | Právne predpisy EÚ treba upraviť tak, aby boli koherentnejšie a účinnejšie s cieľom posilniť úlohu Európskej zamestnaneckej rady najmä pri tvorbe sprievodných opatrení očakávanej reštrukturalizácie. | Návrh smernice, ktorou sa vykonáva zásada rovnakého zaobchádzania mimo zamestnania | Legislatívny návrh/smernica Právny základ: článok 13 Zmluvy o ES | Článok 13 je právnym základom pre Európsku úniu v tom, aby mohla prijať potrebné opatrenia na boj proti diskriminácii z dôvodu pohlavia, rasového alebo etnického pôvodu, náboženskej viery alebo presvedčenia, veku alebo sexuálnej orientácie; zásada nediskriminácie sa však uplatňuje iba vtedy, keď je obsiahnutá v smernici alebo inom nástroji vytvorenom na základe článku 13 Zmluvy o ES. V rámci tohto právneho základu už boli prijaté tri smernice, ktoré však nie sú uplatniteľné proti diskriminácii mimo oblasti zamestnania, ak k nej dochádza výlučne z dôvodu rasového alebo etnického pôvodu alebo pohlavia. Hoci niektoré členské štáty môžu ísť ďalej, než určujú súčasné smernice a zabezpečiť rovnakú úroveň ochrany pre všetky dôvody diskriminácie, je potrebné v tejto oblasti zabezpečiť v celej Európe istú koherenciu. Takýto koherentný rámec môže poskytnúť iba európska smernica. Nedostatok jednotnej ochrany môže ovplyvniť výber ľudí pri otázke, či majú pracovať alebo študovať v inom členskom štáte, alebo či tam majú vycestovať a využívať v ňom služby. Konzultácia diskusnej skupiny reprezentujúcej európske podniky ukazuje, že mnohé podniky sa domnievajú, že záleží na tom, či medzi členskými štátmi existujú rôzne stupne ochrany pred diskrimináciou v oblasti prístupu k tovarom, službám a bývaniu z dôvodu veku, zdravotného postihnutia, vierovyznania a sexuálnej orientácie (63 %) a 26 % sa domnieva, že rozdiel v úrovni ochrany má vplyv na ich schopnosť realizovať obchodné aktivity v inom členskom štáte. Základom pre novú iniciatívu je skutočnosť, že úroveň ochrany proti diskriminácii založenej na náboženstve a vierovyznaní, veku, zdravotnom postihnutí a sexuálnej orientácii je nižšia ako ochrana, ktorá sa poskytuje v prípade diskriminácie z dôvodu rasy. | Návrh smernice, ktorou sa mení a dopĺňa smernica 92/85/EHS z 19. októbra 1992 o zavedení opatrení na podporu zlepšenia bezpečnosti a ochrany zdravia pri práci tehotných pracovníčok a pracovníčok krátko po pôrode alebo dojčiacich pracovníčok | Legislatívny návrh/smernica Právny základ: článok 137 Zmluvy o ES | Smernica 92/85/EHS umožňuje opatrenia zamerané na zlepšenie bezpečnosti a ochrany zdravia pri práci tehotných žien, žien krátko po pôrode alebo dojčiacich žien, vrátane minimálneho obdobia 14 po sebe nasledujúcich týždňov materskej dovolenky. Cieľom je väčšmi zosúladiť pracovný, súkromný a rodinný život zlepšením existujúcich ustanovení v oblasti ochrany materstva. | Zelená kniha o zdravotných odborníkoch v Európe | Nelegislatívne opatrenie/oznámenie | Cieľom návrhu je stanoviť vysokú úroveň procesu úvah o otázkach spojených s mobilitou zdravotných odborníkov. Akékoľvek budúce návrhy Komisie budú nasledovať až v ďalšej fáze a budú založené na výsledkoch procesu úvah. | Oznámenie Komisie o Európskej akcii v oblasti zriedkavých chorôb | Nelegislatívne opatrenie/ oznámenie | Cieľom oznámenia Komisie o Európskej akcii v oblasti zriedkavých chorôb (vrátane genetických chorôb) je snaha zlepšiť šancu pacientov na získanie vhodnej starostlivosti a informácií o zriedkavých chorobách a zvrátiť súčasnú situáciu neistoty a nedostupnosti pre ľudí, ktorí trpia zriedkavou chorobou. Zdravotní odborníci a orgány verejného zdravia disponujú nedostatočnými vedomosťami o väčšine zriedkavých chorôb. Tento nedostatok vedomostí zapríčiňuje chybnú diagnostiku, ktorá je veľkým zdrojom utrpenia pacientov a ich rodín a oneskoreného poskytovania zdravotnej starostlivosti, ktorá môže niekedy škodlivo poznačiť ďalší priebeh choroby. Táto akcia, naopak, prispeje k preklenujúcim cieľom, ako je zlepšenie zdravotných výsledkov, a tým k zvýšeniu počtu rokov prežitých v zdraví, čo je kľúčovým ukazovateľom lisabonskej stratégie. | Smernica o kvalite a bezpečnosti darcovstva orgánov a transplantácií so sprievodným akčným plánom na užšiu spolupráci medzi členskými štátmi pri darcovstve orgánov a transplantáciách | Legislatívny návrh/smernica Právny základ: článok 152 Zmluvy o ES Nelegislatívne opatrenie/ oznámenie | Smernica bude zahŕňať zásady potrebné na vytvorenie základného kvalitatívneho a bezpečnostného rámca pri terapeutickom využívaní ľudských orgánov, a to: zriadenie štátneho orgánu zodpovedného za realizáciu požiadaviek smernice, za jednotný súbor kvalitatívnych a bezpečnostných noriem na uchovávanie a prepravu orgánov a zabezpečenie možnosti vystopovania a hlásenia závažných škodlivých udalostí. Akčný plán vytvorí úzku spoluprácu medzi členskými štátmi a napomôže maximalizovať darcovstvo orgánov a zabezpečí rovnaký prístup k transplantácii. V pláne sa stanovia aj spoločné ciele, ku ktorým je potrebné stanovisko Spoločenstva, opíšu sa činnosti, dohodnuté kvantitatívne a kvalitatívne ukazovatele a smerodajné hodnoty a zavedie sa pravidelné podávanie správ. | Oznámenie o ochrane kritických komunikačných a informačných infraštruktúr | Nelegislatívne opatrenie/oznámenie | Cieľom je rozvoj, v rámci širšieho a rozvíjajúceho sa rámca programu Spoločenstva pre ochranu kritických infraštruktúr (European Programme for Critical Infrastructure Protection – EPCIP), politiky EÚ o ochrane kritických a komunikačných infraštruktúr. Zámerom je zabezpečiť, aby existovali primerané a konzistentné úrovne ochrany bezpečnosti a pružnosť kritickej informačnej infraštruktúry s cieľom zaručiť kontinuitu služieb. | Oznámenie o telemedicíne a inovatívnych technológiách na liečbu chronických ochorení | Nelegislatívne opatrenie/oznámenie | Toto oznámenie bude zamerané na: vyhodnotenie situácie telemedicíny v členských štátov zo strany rozhodujúcich subjektov, a to z technologického, právneho a regulačného hľadiska, určiť prekážky a príležitosti, návrh súboru akcií na uľahčenie umiestnenia inovatívnych technológií ako aj na rozvoj právneho kontextu pre nástroje v oblasti telemedicíny v rámci celej Európy, vypracujú sa pilotné projekty, a to najmä v kontexte Programu pre konkurencieschopnosť a inováciu (Competitiveness and Innovation Programme – CIP), návrh mechanizmov vhodného technologického hodnotenia a akreditácie s cieľom riešiť rozdrobenosť trhu a transparentnosť, ako aj bezpečnosť pacientov. | Program na ochranu detí využívajúce internet a nové médiá (2009 – 2013) | Legislatívny návrh/rozhodnutie Právny základ: článok 153 Zmluvy o ES | Tento nový program stavia na výsledkoch získaných pomocou programu Bezpečnejší internet plus. Jeho cieľom bude podporovať bezpečnejšie využívanie internetu a nových online technológií, s osobitným zreteľom na deti, a bojovať proti nelegálnemu obsahu a obsahu nevyžiadanému konečným užívateľom, čo predstavuje súčasť koherentného prístupu Európskej únie. | Oznámenie o hodnotení fungovania nariadenia o roamingu | Nelegislatívne opatrenie/oznámenie | Komisia preskúma funkčnosť tohto nariadenia o roamingu a podá právu Európskemu parlamentu a Rade najneskôr do 30. decembra 2008. Komisia predovšetkým zhodnotí, či boli dosiahnuté ciele tohto nariadenia. Komisia vo svojej správe preskúma vývoj veľkoobchodných a maloobchodných poplatkov za poskytovanie hlasových a dátových komunikačných služieb roamingovým zákazníkom vrátane služieb SMS a MMS a v prípade potreby do nej zahrnie odporúčania týkajúce sa potreby regulácie týchto služieb. Komisia vo svojej správe posúdi, či je vzhľadom na vývoj trhu a s prihliadnutím na hospodársku súťaž a ochranu spotrebiteľa potrebné predĺžiť platnosť tohto nariadenia na obdobie dlhšie, ako je stanovené v článku 13, alebo ho zmeniť, berúc do úvahy vývoj poplatkov za mobilné hlasové a dátové komunikačné služby na vnútroštátnej úrovni a vplyv tohto nariadenia na konkurencieschopnosť menších, nezávislých, či začínajúcich prevádzkovateľov. | Legislatívny návrh na posilnenie Eurojustu | Legislatívny návrh/rozhodnutie Právny základ: článok 31 ods. 2, 34 ods. 2 písm. c) Zmluvy o EÚ | Eurojust hrá významnú úlohu v koordinácii a spolupráci medzi národnými orgánmi členských štátov v boji proti medzinárodnému organizovanému zločinu. V súčasnosti je právomoc národných členov Eurojustu obmedzená a ťažisko jeho činnosti leží v koordinácii vyšetrovania a trestného stíhania. Právomoci Eurojustu by sa mali rozšíriť a vzťahy medzi Eurojustom a Európskou súdnou sieťou by sa mali reštrukturalizovať s cieľom zlepšiť boj proti medzinárodnému organizovanému zločinu. Až potom bude Eurojust schopný podstatnejšie prispieť k boju proti medzinárodnému organizovanému zločinu. | Oznámenie o elektronickej justícii | Nelegislatívne opatrenie/oznámenie | Oznámenie zamerané na stanovenie globálnej stratégie Komisie o otázkach elektronickej justície, ktoré sa vzťahujú na širokú škálu súčasných a plánovaných nástrojov Spoločenstva, ako sú trestné registre a elektronický platobný príkaz EÚ. Dôležitým aspektom je aj zaujať pevný postoj, pokiaľ ide o plány, ktoré sa týkajú prepojenia portálov na úrovni EÚ. | Legislatívny nástroj v oblasti dedičského práva a závetov | Legislatívny návrh/nariadenie Právny základ: článok 67 Zmluvy o ES | Cieľom je uľahčiť život európskych občanov stanovením jednotného právneho rámca, ktorý by upravoval právne konflikty v oblasti dedičského práva, otázky súdnej kompetencie, vzájomné uznávanie a výkon rozhodnutí, dokumenty a mimosúdne právne akty potrebné pre nesporné dohody v oblasti dedičského práva (závety, zmluvy, administratívne akty). Takisto sa plánuje európske osvedčenie o dedičstve a mechanizmus, ktorý umožní presne zistiť, či obyvateľ EÚ zanechal závet alebo poslednú vôľu. | Oznámenie o násilnej radikalizácii | Nelegislatívne opatrenie/oznámenie | Politickými cieľmi je rozvinúť iniciatívy v oblasti boja proti násilnej radikalizácii pomocou štúdií, dotazníka a obsiahlej konferencie. Štúdie sú založené na výskume v teréne, zhromažďovaní nových empirických údajov a prijatí porovnávacích a interdisciplinárnych prístupov. | Návrh rámcovej smernice o zmluvných právach spotrebiteľov(*) | Legislatívny návrh/smernica Právny základ: článok 95 Zmluvy o ES | Celkovým cieľom revízie acquis je zjednodušiť a zlepšiť celistvosť spotrebiteľského regulačného rámca a tým zvýšiť právnu istotu spotrebiteľov a podnikov. Právny nástroj bude kombináciou kodifikácie a zrušenia častí súčasných smerníc a uzákonenia nových predpisov. Regulačné opatrenie, ktoré závisí od konečného výsledku hodnotenia, bude s veľkou pravdepodobnosťou zmiešaným prístupom k revízii acquis. Tento prístup bude pozostávať z horizontálneho nástroja, ktorý bude na požiadanie podporený vertikálnymi riešeniami. | Oznámenie o viacjazyčnosti: riešenie výzvy európskej spoločnosti | Nelegislatívne opatrenie/ oznámenie | Oznámenie poskytne orientačné body pre lepšiu synergiu medzi európskou politikou a politikami členských štátov s cieľom podporovať viacjazyčnosť, a to najmä prostredníctvom otvorenej metódy koordinácie a lepším využívaním súčasných európskych programov a iniciatív. Nová stratégia by mala osobitne prispieť k zlepšeniu možností zamestnania občanov, konkurencieschopnosti európskych podnikov, medzikultúrnemu dialógu a sociálnemu začleneniu, ako aj k vytvoreniu európskeho priestoru pre dialóg s občanmi. Tento nový prístup by mal preto zahŕňať všetky politické oblasti EÚ, zapojiť všetky zainteresované subjekty a mal by byť sformulovaný a implementovaný v úzkej spolupráci so všetkými členskými štátmi. | Oznámenie Rozvojová pomoc EÚ: Robiť viac, lepšie a rýchlejšie – plniť naše záväzky | Nelegislatívne opatrenie/oznámenie | Toto oznámenie načrtne príspevok EÚ k Tretiemu fóru na vysokej úrovni o účinnosti pomoci (Accra, september 2008) a následnej konferencii o financovaní rozvoja s cieľom vyhodnotiť plnenie odporúčania konsenzu z Monterrey (Dauha, december 2008). Bude riešiť aj súdržnosť politík v záujme rozvoja s využitím poznatkov z diskusie o správe EÚ uverejnenej v septembri 2007 a stav príspevku EÚ v oblasti pomoci pre obchod. | Oznámenie „EÚ, Afrika a Čína: smerom k trojstrannému dialógu a spolupráci pri zabezpečení mieru, stability a trvalo udržateľného rozvoja v Afrike“ | Nelegislatívne opatrenie/oznámenie | Cieľom oznámenia je zverejniť inovatívny program trojstranného dialógu a spolupráce ako reakciu na najdôležitejšie nové tendencie rozvoja vo vzťahu EÚ s obidvoma partnermi a na spoluprácu Juh – Juh. Vplyvy na bezpečnosť stabilitu, trvalo udržateľný rozvoj v Afrike a na globálne riadenie, konkrétne význam Číny, ktorá sa stala v posledných rokoch vedúcim partnerom pre Afriku, si žiadajú politickú odpoveď EÚ a úsilie zlepšiť súlad našich programov týkajúcich sa Afriky aj Číny. V oznámení sa navrhne konštruktívny dialóg, spolupráca a metódy na zvládnutie hospodárskej súťaže takým spôsobom, aby to pomáhalo mieru, prosperite a trvalo udržateľnému rozvoju v Afrike. | Oznámenie s názvom Hospodársky rozvoj a regionálna integrácia v krajinách AKT | Nelegislatívne opatrenie/oznámenie | Predmetom oznámenia bude analýza, ako čo najlepšie podporovať hospodársky rozvoj a regionálnu integráciu v krajinách AKT (vrátane obchodu) so silným zameraním na rozvoj súkromného sektora. Cieľom bude rozvinúť stratégiu na zabezpečenie vzájomného dopĺňania činností a nástrojov existujúcich na úrovni EÚ a členských štátov. | Balík o lesníctve: a) Oznámenie o opatreniach na zníženie odlesňovania b) Oznámenie o ochrane pred uvádzaním dreva a drevárskych výrobkov z nelegálnej ťažby na trh v EÚ (spolu s prípadným sprievodným legislatívnym návrhom.) | a) Nelegislatívne opatrenie/oznámenie b) Nelegislatívne opatrenie/oznámenie | a) V oznámení sa navrhnú varianty politiky pre budúcu schému s cieľom zastaviť odlesňovanie. b) Toto oznámenie preskúma politické možnosti s cieľom zabrániť dovozu/umiestňovaniu dreva a drevárskych výrobkov z nelegálnej ťažby na trhu EÚ. Môže ho sprevádzať legislatívny návrh v závislosti od výsledkov priebežného hodnotenia vplyvu. Táto iniciatíva, nadväzujúca na súčasné a budúce bilaterálne rokovania s krajinami s najväčšou produkciou dreva, s cieľom uzavrieť bilaterálne dohody FLEGT (vymáhateľnosť práva, správa a obchod v lesníctve) má chrániť zraniteľné lesné plochy pred nelegálnym výrubom a odstrániť predaj výrobkov pochádzajúcich z neho v EÚ. | (61 iniciatív začlenených do 49 balíkov) (*) Tieto iniciatívy taktiež prispievajú k programu zjednodušenia, pozri prílohu 2. Príloha 2 – Zoznam iniciatív na účely zjednodušenia Názov | Typ právneho aktu na účely zjednodušenia | Rozsah a ciele | Legislatívne návrhy vyplývajúce z oznámenia „Zdravotná prehliadka“ Spoločnej poľnohospodárskej politiky. | Revízia | V nadväznosti na oznámenie z roku 2007 o „zdravotnej prehliadke“ Spoločnej poľnohospodárskej politiky (SPP) budú legislatívne návrhy obsahovať možnosti zamerané na zefektívnenie režimu jednotnej platby, na prispôsobenie nástrojov podpory trhu a na riešenie nových výziev, ktorým čelí toto odvetvie. „Zdravotná prehliadka“ nie je zásadnou reformou, jej cieľom je skôr zásadne zabezpečiť, aby SPP fungovala účinne a zjednodušene, pokiaľ to bude možné. Táto iniciatíva vzniká z novelizačných klauzúl týkajúcich sa jednotného režimu platieb a niektorých poľnohospodárskych trhov, ktoré boli zahrnuté do reformy SPP 2003/2004. | Nariadenie Komisie o informačných a propagačných činnostiach pre poľnohospodárske výrobky na vnútornom trhu a v tretích krajinách. | Revízia | Cieľom tejto iniciatívy je stanoviť podmienky týkajúce sa spolufinancovania informačných a propagačných programov pre poľnohospodárske výrobky na vnútornom trhu a v tretích krajinách. Iniciatíva bude mať formu konsolidácie dvoch existujúcich nariadení Komisie (1071/2005 a 1346/2005). | Súkromné skladovanie: nariadenie Komisie ustanovujúce spoločné pravidlá pre súkromné skladovanie poľnohospodárskych produktov v rámci Spoločnej poľnohospodárskej politiky. | Revízia | Cieľom je nahradiť pravidlá týkajúce sa viacerých sektorov horizontálnymi pravidlami a zjednodušiť mechanizmy riadenia pre súkromného skladovanie poľnohospodárskych výrobkov. Vykoná sa revízia existujúcich sektorových predpisov, ktoré sa môžu odlišovať v závislosti od konkrétneho sektora, s cieľom zrušiť nepotrebné ustanovenia a harmonizovať systém súkromného skladovania. | Nariadenie Rady, ktorým sa mení a dopĺňa nariadenie (ES) č. … o vytvorení spoločnej organizácie poľnohospodárskych trhov (SOT) a o osobitných ustanoveniach pre niektoré poľnohospodárske výrobky (nariadenie o jednotnej SOT). | Revízia, prepracovanie a zrušenie | Nariadenie o jednotnej spoločnej organizácii trhu (SOT), ktoré Rada mala prijať v októbri 2007, spája súčasnú SOT do jedného textu. Nemení politiku, ale zjednodušuje a zosúlaďuje legislatívu. Medzitým sa k existujúcim SOT prijali zásadné zmeny a doplnenia. Konkrétne v prípade sektoru mlieka, cukru a ovocia a zeleniny. Je dôležité včleniť tieto zmeny a doplnenia do jednotnej SOT, aby sa docielil jediný zjednodušený právny text, ktorý uľahčí prístup k existujúcej legislatíve a vytvorí tak oveľa väčší stupeň transparentnosti a právnej jednoznačnosti. Iniciatíva sa teda týka nasledujúceho návrhu Komisie. | Balík o mlieku (dve samostatné iniciatívy): 1) nariadenie Komisie ustanovujúce niektoré implementačné pravidlá týkajúce sa intervencie na maslo; 2) nariadenie Komisie ustanovujúce niektoré implementačné pravidlá týkajúce sa intervencie na sušené odstredené mlieko. | Revízia | Cieľom iniciatívy je zjednodušiť postupy pre intervenčné nákupy masla, postupne zrušiť národné akostné triedy masla a postupne zrušiť subvencie pre súkromné skladovanie smotany a sušeného odstredeného mlieka. Technické vysvetlivky a zjednodušenie (napr. pokiaľ ide o bezpečnostné ustanovenia) zlepšia zrozumiteľnosť textu. | Modernizácia kontrol: Zmena a doplnenie nariadenia Komisie (ES) č. 796/2004, ktoré ustanovuje podrobné pravidlá na uplatňovanie krížového plnenia a integrovaného správneho a kontrolného systému. | Revízia | Tento návrh vychádza priamo zo správy Komisie Rade o uplatňovaní systému krížového plnenia (KOM(2007) 147). Zmeny a doplnenia nariadenia povedú k jednoduchším a účinnejším pravidlám týkajúcim sa kontroly priamych platieb poľnohospodárom, pokiaľ ide o výber kontrolných vzoriek, načasovanie týchto kontrol a osobitné pravidlá kontrol na mieste. | Výrobné náhrady za škrob: nariadenie Komisie, ktorým sa mení a dopĺňa nariadenie (EHS) č. 1722/93 týkajúce sa spôsobov uplatnenia nariadení Rady (EHS) č. 1766/92 a (EHS) č. 1418/76 o dotácii na produkciu v sektore obilnín a ryže. | Revízia | Cieľom tento iniciatívy je zjednodušenie kontrolných postupov zvýšením prahových hodnôt pre osobitné kontrolné požiadavky. Zjednoduší podnikateľské prostredie, v ktorom pôsobia výrobcovia škrobu EÚ, a to odstránením zbytočných/neprimeraných administratívnych opatrení spojených s kontrolou modifikovaného škrobu. Tento návrh bol vypracovaný na základe konzultácií s mimovládnymi organizáciami/rozhodujúcimi účastníkmi. | Kontroly vývozných náhrad: nariadenie Komisie, ktorým sa mení a dopĺňa nariadenie (ES) č. 2090/2002, č. 3122/94 a č. 800/1999, pokiaľ ide o fyzické a substitučné kontroly v rámci vývozných náhrad na poľnohospodárske produkty. | Revízia | Úprava nariadenia ES č. 2090/2002, ktoré ustanovuje podrobné pravidlá na uplatňovanie nariadenia Rady (EHS) č. 386/90, ktoré sa týka fyzických kontrol uskutočňovaných pri vývoze poľnohospodárskych produktov, ktoré boli kvalifikované pre náhrady. | Čerstvé ovocie a zelenina: návrh nariadenia Komisie, ktorým sa ustanovujú obchodné normy pre čerstvé ovocie a zeleninu a určujú požiadavky na kontrolu zhody s týmito obchodnými normami. | Revízia | Cieľom návrhu je zlúčiť 34 nariadení o obchodných normách pre čerstvé ovocie a zeleninu do jedného nariadenia, znížiť zoznam výrobkov, na ktoré sa vzťahujú obchodné normy a zracionalizovať kontrolné operácie. | Spoločná organizácia trhu s vínom: zmena a doplnenie nariadenia Rady, ktorým sa ustanovuje jednotná Spoločná organizácia trhu (zatiaľ neuverejnené) s cieľom zahrnúť ustanovenia týkajúce sa spoločnej organizácie trhu s vínom. | Revízia | Zmena a doplnenie zahrnú osobitné pravidlá, ktoré sa týkajú spoločnej organizácie trhu s vínom, do všeobecných pravidiel týkajúcich sa organizácie spoločného trhu v poľnohospodárskej výrobe. Právne predpisy EÚ tak budú prehľadnejšie a jednoduchšie. | Nariadenie Komisie (ES) ... o uplatňovaní článkov 87 a 88 zmluvy na regionálnu pomoc, MSP, výskum a vývoj, environmentálnu pomoc, zamestnanosť a odbornú prípravu (všeobecné nariadenie o skupinových výnimkách – konečné prijatie). | Revízia | Konečný cieľ, ktorý sleduje Komisia, je vôbec po prvýkrát zoskupiť všetky existujúce nariadenia o skupinových výnimkách do jedného nariadenia. Bude to mať kvalitatívny vplyv, pokiaľ ide o prehľadnosť, predvídateľnosť a transparentnosť predpisov EÚ pre podnikateľské subjekty a vnútroštátne a regionálne orgány. Nové všeobecné nariadenie o skupinových výnimkách pokryje oblasti, na ktoré sa už vzťahujú skupinové výnimky (odborná príprava, zamestnanie, MSP) a nové oblasti (inovácia, životné prostredie, rizikový kapitál, regionálna pomoc). Texty týkajúce sa výskumu a kapitálového rizika boli prijaté v roku 2006, ale texty vzťahujúce sa na životné prostredie budú prijaté až v roku 2007. Dokončenie návrhu nového všeobecného nariadenia o skupinových výnimkách sa plánuje na rok 2007 a jeho formálne prijatie Komisiou na rok 2008. | Návrh smernice, ktorou sa mení a dopĺňa smernica Rady 2001/23/ES o aproximácii zákonov členských štátov týkajúcich sa zachovania práv zamestnancov pri prevodoch podnikov, závodov alebo častí podnikov alebo závodov | Revízia | Smernica 2001/23/ES neobsahuje žiadne ustanovenia o kolízii právnych noriem. V dôsledku toho panuje nejasnosť, ako uplatňovať ustanovenia smernice na cezhraničné prevody. Cieľom návrhu - ktorý má vypracovať Komisia na základe dvoch fáz konzultácií so sociálnymi partnermi